Terdapat gerakan dalam UMNO desak PM segerakan PRU-15 pada Februari depan

Gerakan dalam UMNO sedang berjalan bagi mendesak Perdana Menteri (PM) Datuk Seri Ismail Sabri Yaakob membubarkan Parlimen pada Februari tahun depan bagi memberi laluan Pilihan Raya Umum Ke-15 (PRU-15) diadakan, dedah sumber.

Spekulasi PRU-15 mahu disegerakan semakin kuat selepas kemenangan bergaya pada Pilihan Raya Negeri (PRN) Melaka baru-baru ini, malah kenyataan Timbalan Presiden UMNO Datuk Seri Mohamad Hasan dan disusuli dengan kenyataan senada daripada pemimpin akar umbi parti menguatkan lagi wujud gerakan tersusun untuk mendesak Ismail Sabri.

Alasan yang diberikan supaya PRU-15 disegerakan adalah bagi meneruskan momentum dalam PRN Melaka dan UMNO begitu yakin dapat memperoleh kemenangan bergaya sekiranya berlaku pertembungan tiga penjuru yang dilihat memberi kelebihan kepada mereka.

Menurut sumber, Ismail Sabri kini diberi tekanan pemimpin atasan UMNO khususnya daripada kem Presiden, Datuk Seri Ahmad Zahid Hamidi.

“Terdapat desakan daripada orang-orang Zahid untuk mendesak supaya PRU-15 diadakan selewat-lewatnya Februari tahun depan… Ismail Sabri tidak mahu mengambil risiko penularan Covid-19 yang semakin reda bagaimanapun terdapat pemimpin UMNO yang mahu menamatkan segera kemelut politik negara.

“Gerakan untuk mendesak Ismail Sabri sudah dimulakan pemimpin akar umbi dalam UMNO, khususnya mereka yang berada dalam kem Zahid dan Najib (Datuk Seri Najib Razak),” kata sumber.

Lebih memburukkan keadaan lagi, akar umbi UMNO semakin cenderung menyokong Zahid dan Najib terutamanya selepas kemenangan PRN Melaka, malah insiden Ismail Sabri ‘diboo’ penyokong UMNO semasa menunggu keputusan PRN Melaka di Bilik Gerakan Utama Barisan Nasional (BN) baru-baru ini sekaligus menunjukkan popularitinya dikalangan akar umbi sangat buruk.

Menurut sumber, insiden di Melaka amat mengecewakan Ismail Sabri apabila diejek sedemikian dan satu penghinaan baginya.

“Semasa Zahid dan Najib tiba, penyokong UMNO bersorak seakan meraikan ketibaan wira mereka… Tetapi apabila Ismail Sabri tiba beliau disorak dengan ‘boo’, ia memberi gambaran akar umbi yang menolak Ismail Sabri,” katanya lagi.

Tindakan penyokong UMNO di Melaka baru-baru ini juga merupakan cerminan persepsi negatif terhadap Naib Presiden UMNO tersebut, malah difahamkan terdapat juga segelintir yang tidak mahu melihat beliau kekal menjadi PM.

“Akar umbi melihat Ismail Sabri tidak setia kepada Zahid, ia boleh dilihat semasa krisis sebelum ini apabila UMNO berpecah dua… Malah, cara Ismail Sabri naik sebagai PM juga tidak disukai akar umbi kerana namanya dicadangkan Tan Sri Muhyiddin Yassin,” kata sumber.

Terdahulu, Mohamad yang juga Timbalan Pengerusi BN dilaporkan berkata PRU-15 wajar diadakan dalam masa terdekat dengan mengambil kira sentimen rakyat ketika ini yang dilihat memihak kepada BN.

Mohamad juga berkata sudah menyuarakan pandangan itu kepada Ismail Sabri Sabtu lalu, selepas BN memenangi PRN Melaka.

Bagaimanapun, seorang lagi Naib Presiden UMNO, Datuk Seri Mahdzir Khalid kurang bersetuju dengan cadangan Mohamad dengan berkata keputusan PRN Melaka bukan alasan untuk mempercepatkan PRU diadakan.

Beliau berkata ketika ini bukan masa sesuai untuk kerajaan membubarkan Parlimen bagi memberi laluan kepada PRU-15, malah pandangan semua pihak perlu diambilkira terlebih dahulu dan bukan hanya pandangan pemimpin UMNO sahaja.

“Kita tidak boleh hanya mengambil kira pandangan pemimpin parti UMNO sahaja tetapi perlu dengan pendapatan semua pihak termasuk rakyat di akar umbi kerana mereka yang nak keluar mengundi.

“Pada ketika ini rakyat mahu melihat sejauh mana kesungguhan kerajaan mahu melandaikan lagi penularan wabak Covid-19 dan yang kedua ialah dari segi pemulihan ekonomi negara,” katanya dipetik laporan media.

Mengambilkira sampel kejayaan dalam PRN Melaka, UMNO dan BN kini mengintai strategi sama dengan memastikan pertembungan tiga penjuru di setiap kerusi Parlimen yang ditandingi dengan harapan ia akan membawa hasil yang sama seperti di Melaka.

UMNO dan BN begitu yakin dengan strategi mengheret semua parti yang ada di Malaysia masuk bertanding sehingga mewujudkan pertembungan banyak penjuru bakal memberi mereka kelebihan.

Jika dalam PRN Melaka, UMNO dan BN berjaya memperoleh majoriti dua pertiga maka tidak mustahil untuk mereka mengulangi kejayaan sama tetapi mereka perlu memastikan wujud pertembungan tiga penjuru dalam setiap kerusi Parlimen ditandingi.

Hanya dengan strategi pertembungan tiga penjuru, UMNO dan BN akan mampu meraih kemenangan besar.


Bekas MP Batu terkilan nama digugurkan, dakwa ramai penyokong PKR kecewa

Pengumuman senarai calon PKR yang akan bertanding pada Pilihan Raya Umum Ke-15 (PRU-15) semalam tidak diterima dengan baik semua pihak, malah ada yang meluahkan rasa kecewa.

Bekas Ahli Parlimen Batu dan juga veteran PKR, Tian Chua antara yang menzahirkan kekecewaan selepas namanya juga tidak tersenarai sebagai calon apabila PKR mengekalkan calon lamanya, R Prabakaran.

Chua meluahkan rasa kecewa dan menyifatkan senarai calon yang diumumkan PKR semalam tidak memuaskan hati orang ramai, khususnya penyokong parti.

“Memandangkan saya bukan lagi sebahagian kepimpinan parti pada masa ini, saya tidak tahu proses terperinci mengenai pemilihan calon. Sudah tentu, pemilihan ini tidak akan memuaskan hati semua orang. Ia boleh difahami,” katanya dalam hantaran akaun Facebook.

“Bagaimanapun, saya rasa senarai calon sepatutnya lebih inklusif bagi menggambarkan kepelbagaian dalam parti,” tambah Chua lagi.

Chua juga berkata daripada maklum balas akar umbi, ramai yang memberitahu rata-rata mereka kecewa dengan pemilihan calon yang dibuat pada PRU-15 kali ini dan mengingatkan agat calon untuk memberi tumpuan sepenuhnya bagi memenangi hati pengundi.

“Selepas pengumuman, ramai orang kecewa dengan sesetengah pemilihan calon.

“Saya ingin mengingatkan semua calon bahawa tanggungjawab mereka adalah untuk bersuara di kawasan mereka dan mewakili kepentingan pengundi. Jangan menganggap pengundi di kawasan itu sebagai tiket ke Parlimen (atau kuasa).

“Ahli Parlimen bukan kelas istimewa, tetapi hamba rakyat. Sebagai Ahli Parlimen, kita hidup dalam kalangan pengundi dan masyarakat adalah sebahagian daripada kehidupan kita,” katanya lagi.

Terdahulu, PKR semalam mengumumkan 72 senarai calon Parlimen yang bakal ditandingi mereka pada PRU-15 nanti.


Disiasat polis, MB Kedah sedia dokumen 1 beg

Menteri Besar Kedah, Datuk Seri Muhammad Sanusi Md Nor akan menyerahkan segala dokumen berkaitan kenyataannya berhubung isu Pulau Pinang milik Kedah kepada polis.

Beliau yang sedia disiasat berkata, penyiasatan atas sesuatu isu merupakan perkara biasa sahaja.

“Biasalah siasat di dunia, siasat di akhirat lagi teruk,” katanya ketika ditemui di Wisma Darul Aman di Alor Setar lapor Sinar Harian, hari ini.

Ketua Pengarah Pilihan Raya Perikatan Nasional (PN) itu juga secara berseloroh sempat memberitahu ada membawa dokumen berkaitan kes tersebut dalam beg bimbitnya.

“Siasat di dunia ini biasa saja, apa yang saya boleh dedahkan, saya dedahkan. Dokumen ada dalam satu beg saya bawa. Nanti saya fotostat bagi seorang satu salinan. Lawaklah dunia ini,” katanya.

Dalam pada itu, Muhammad Sanusi memaklumkan rakaman berkaitan kenyataannya kemungkinan akan dilakukan pada sebelah petang Rabu di Pejabat Menteri Besar, Wisma Darul Aman.

“Bukit Aman (polis) datang jumpa, itu biasalah, mereka buat kerja mereka, saya buat kerja saya, adillah,” katanya.

Namun katanya beliau tidak pasti waktu sebenar rakaman keterangan akan dibuat berikutan perlu mempengerusikan mesyuarat exco terlebih dahulu.

“Saya tak tahu polis nak datang jam berapa, saya perlu hadiri mesyuarat exco dulu. Mungkin selepas itu akan dibuat rakaman,” katanya.

Pada Selasa, Setiausaha PDRM, Datuk Noorsiah Saaduddin memaklumkan polis akan merakam keterangan Muhammad Sanusi pada Rabu di Alor Setar berhubung kenyataannya mendakwa Pulau Pinang milik Kedah.

Rakaman kenyataan itu akan dibuat di Pejabat Menteri Besar, Wisma Darul Aman oleh pegawai penyiasat Bukit Aman.


Vaksin untuk kanak-kanak secara sukarela, tiada sekatan: Khairy

Pemberian vaksin di bawah Program Imunisasi Covid-19 Kebangsaan Kanak-kanak (PICKids) akan dilakukan secara sukarela dan tiada sekatan akan dikenakan untuk kanak-kanak tidak divaksinasi.

Menteri Kesihatan Khairy Jamaluddin Abu Bakar berkata perkara itu bagi membina keyakinan ibu bapa kerana pihaknya sedar masih terdapat ramai ibu bapa yang mengambil pendekatan tunggu dan lihat sebelum berdaftar untuk PICKids, menurut laporan Bernama.

“Setakat tempahan janji temu dibuka semalam, 15 peratus telah berdaftar. PICKids adalah secara sukarela, untuk memberi masa kepada ibu bapa untuk membuat keputusan yang tepat.

“Saya tahu ramai ibu bapa masih bimbang. Tapi tidak mengapa, kita akan terus berikan maklumat terkini kepada mereka,” katanya.

Beliau berkata demikian pada sidang media selepas melancarkan PICKids di Hospital Tunku Azizah di sini hari ini.

Khairy berkata program PICKids untuk kanak-kanak berusia lima hingga 11 tahun itu adalah penting bagi mengelakkan kumpulan itu daripada komplikasi Multisystem Inflammation Syndrome in Children (MIS-C) yang memerlukan rawatan di Unit Rawatan Rapi (ICU), kesan Long Covid dan kematian.

Beliau berkata sejak 1 Jan tahun ini, sebanyak 9,413 kes Covid-19 direkodkan melibatkan kanak-kanak berusia tujuh hingga 11 tahun yang tidak dilindungi vaksin.

Khairy juga memberi jaminan Kementerian Kesihatan (KKM) tidak terburu-buru dalam membuat keputusan untuk memberikan vaksin Comirnaty 10mcg Concentrate for Dispersion (PfizerBioNTech) untuk PICKids dan keputusan dibuat setelah meneliti data klinikal dan real world data dari negara lain seperti Singapura.

“Sebenarnya pihak Food and Drug Aministration (FDA) (Pentadbiran Makanan dan Ubat-ubatan) di Amerika Syarikat telah pun luluskan vaksin untuk kanak-kanak Oktober lepas, namun pakar kita ambil masa untuk buat kajian terlebih dahulu,” katanya.

Beliau berkata berdasarkan data, didapati pemberian vaksin iaitu satu pertiga daripada dos dewasa, kepada kanak-kanak berusia lima hingga 11 tahun tidak menyebabkan kesan serius sebaliknya kesan biasa seperti demam.

Menyifatkan PICKids sebagai pelengkap akhir kepada Program Imunisasi Covid-19 Kebangsaan, beliau berkata KKM menyasarkan pemberian satu dos kepada 70 peratus kanak-kanak di sekolah (usia tujuh hingga 11 tahun) dan 50 peratus untuk keseluruhan 3.6 juta kanak-kanak berusia lima hingga 11 tahun.

PICKids dilaksanakan serentak di seluruh negara hari ini untuk kanak-kanak yang mempunyai komorbiditi dan daya tahan imuniti yang rendah di hospital yang merawat mereka.

Selain itu, 1,200 kanak-kanak juga akan menerima vakinasi melalui tempahan temu janji di tiga Pusat Pemberian Vaksin (PPV) Integrasi Mega di Lembah Klang iaitu World Trade Centre (WTC) dan Axiata Arena Bukit Jalil, Kuala Lumpur serta Ideal Convention Centre (IDCC), Shah Alam.

Khairy berkata PICKids akan diteruskan ke seluruh negara menerusi klinik kesihatan dan sekolah tidak lama lagi.


Hassan Gani kekal ADUN Sebatik

Mahkamah Tinggi Kota Kinabalu hari ini membatalkan saman Parti Warisan Sabah (Warisan) terhadap Ahli Dewan Undangan Negeri (ADUN) Sebatik, Hassan Gani Pengiran Amir setelah beliau keluar parti pada Februari tahun lalu.

Hakim Mahkamah Tinggi Wong Siong Tung memutuskan bahawa seorang wakil rakyat yang dipilih harus mempunyai kebebasan untuk berpersatuan dan sebarang tindakan membendung kebebasan itu tidak akan dibenarkan mahkamah.

“Seseorang ahli perundangan yang dipilih harus bebas untuk bertindak mengikut kemampuannya yang terbaik dan penghakiman bebasnya tidak seharusnya dikekang oleh undang-undang terhadap kewajipan sama ada kepada partinya atau kepada pengundi atau tertakluk kepada telunjuk sesiapa.

“Sebarang pengaturan yang membelenggu atau melucutkan kebebasan ahli badan perundangan yang dipilih itu akan bertentangan dengan dasar awam dan menyalahi undang-undang,” kata Wong menurut laporan MalayMail.

Dalam samannya, Setiausaha Agung Warisan Datuk Loretto Padua Jr, memohon untuk menguatkuasakan sumpah atau “Ikrar Kesetiaan” yang dibuat oleh Hassan Gani, bersama-sama dengan surat peletakan jawatan yang telah ditandatangani, tidak bertarikh, yang kedua-duanya didakwa dilakukan dan ditandatangani oleh Hassan Gani.

Menurut dakwaan Padua, Hassan berada di bawah kewajipan khas dan tugas untuk mengosongkan kerusinya sekiranya dia keluar parti.

Tetapi hakim berkata bahawa apa-apa perbuatan yang menghalang kebebasan berpersatuan tidak boleh mengikat di sisi undang-undang, dan terpulang kepada pengundi untuk menilai beliau pada pilihan raya akan datang kerana “mungkir janji”.

“Sebarang sebab tindakan berdasarkan pengaturan sedemikian untuk melucutkan kebebasan tidak boleh dikekalkan dalam undang-undang. Penalti yang sewajarnya bagi ahli perundangan yang dipilih kerana mungkir janji politik ialah pengundi atau pemilih mempertimbangkan untuk mengundi secara berbeza pada peluang seterusnya,” katanya.

Peguam Hassan Gani, Tengku Datuk Fuad Ahmad berkata alasan “Ikrar Kesetiaan” dan surat peletakan jawatan tidak bertarikh, yang didakwa telah ditandatangani terlebih dahulu adalah satu skim yang menyalahi undang-undang bertujuan untuk mengawal, menyekat dan membelenggu hak perlembagaan ADUN di bawah Perkara 10 Perlembagaan Persekutuan.

“Apabila jelas kepada anak guam saya bahawa Parti Warisan tidak dapat memenuhi keperluan mahupun membawa pembangunan kepada pengundinya, dia secara sah dan betul, melaksanakan hak perlembagaannya dan memisahkan dirinya daripada Warisan.

“Hak seorang ADUN untuk mengutamakan kepentingan pengundinya, adalah asas kepada sistem demokrasi berparlimen Malaysia. Keperluan parti politik jangan sekali-kali mendahului kepentingan rakyat,” katanya.

Wong membenarkan permohonan Hassan Gani untuk membatalkan saman Padua dengan kos sebanyak RM5,000.

Hassan diwakili oleh Fuad dan Wilson Chang, manakala Padua diwakili oleh Goldam Hamid dan Syful Sufyian Sidin.

Sebagai wakil rakyat kali pertama, Hassan menjadi ADUN pertama meninggalkan Warisan pada 25 Februari tahun lalu. Beliau secara rasmi menyertai Parti Pribumi Bersatu Malaysia (Bersatu) pada April tahun yang sama.

Sejak itu, ADUN Sindumin Datuk Dr Yusof Yaacob dan Ahli Parlimen Lahad Datu yang juga ADUN Segama, Datuk Mohammadin Ketapi; Ahli PArlimen Melalap Peter Anthony, dan ADUN Limbahau Juil Nuatim; serta ADUN Kukusan Rina Jainal juga telah meninggalkan Warisan.


Seorang penunjuk perasaan maut dalam protes antikerajaan di Sri Lanka

Seorang penunjuk perasaan maut ditembak anggota polis ketika kemarahan rakyat memuncak di Sri Lanka akibat keadaan hidup yang daif di tengah-tengah krisis ekonomi.

Mangsa maut ketika polis melepaskan tembakan ke arah penunjuk perasaan yang menghalang lebuh raya di bandar Rambukkana dan kes itu adalah kematian pertama dilaporkan ketika protes antikerajaan sedang berlangsung, lapor Bernama.

Menurut laman sesawang akhbar Sri Lanka Daily Mirror, seorang maut dan 24 orang cedera termasuk lapan anggota polis.

Rakyat Sri Lanka berang dengan kenaikan harga barangan keperluan dan bahan api ketika negara itu bergelut untuk menangani kegawatan ekonomi paling serius sejak kemerdekaan pada 1948.

Sri Lanka minggu lalu mengumumkan kemungkinan hutang asingnya mencecah US$51 bilion.

Presiden Gotabaya Rajapaksa telah menubuhkan kerajaan baharu untuk menenangkan keadaan.

Perdana Menteri Mahinda Rajapaksa yang juga abang Gotabaya pada Selasa berkata Sri Lanka akan menukar perlembagaan untuk mengurangkan kuasa presiden dan memberi lebih kuasa kepada Parlimen.


Antivaksin sebar berita palsu, PDRM buka dua kertas siasatan

Polis Diraja Malaysia (PDRM) telah membuka dua kertas siasatan terhadap individu yang dipercayai antara golongan antivaksin susulan perkongsian berita palsu berhubung pengambilan suntikan vaksin Covid-19 di laman sosial.

Pengarah Jabatan Siasatan Jenayah Bukit Aman Datuk Seri Abd Jalil Hassan berkata, kertas siasatan pertama melibatkan satu klip video yang memaparkan seorang wanita mengaitkan kematian dua orang murid sekolah di Ipoh, Perak dengan pengambilan suntikan vaksin Covid-19.

Menurutnya kes itu disiasat mengikut Seksyen 505(b) Kanun Keseksaan kerana membuat kenyataan dengan niat menyebabkan ketakutan atau kegentaran kepada awam dan Seksyen 504 Kanun Keseksaan kerana sengaja mengaibkan dengan niat membangkitkan pecah keamanan.

“Kertas siasatan akan dirujuk kepada pengarah pendakwaan negeri dalam tempoh terdekat untuk arahan lanjut,” katanya dalam laporan Bernama.

Abd Jalil berkata kertas siasatan kedua pula membabitkan pemilik akaun Twitter Khalid@khalids yang memuat naik ciapan berhubung kematian 41 orang guru disebabkan suntikan vaksin Covid-19.

Katanya kes disiasat mengikut Seksyen 500 Kanun Keseksaan kerana memfitnah, Seksyen 505(C) Kanun Keseksaan kerana dengan niat hendak mengapikan atau mungkin mengapikan mana-mana golongan atau kaum melakukan sesuatu kesalahan terhadap mana-mana golongan atau kaum lain, dan Seksyen 233 Akta Komunikasi dan Multimedia 1998 iaitu penyalahgunaan tidak wajar kemudahan rangkaian atau perkhidmatan rangkaian.

“PDRM masih menunggu laporan profiling daripada Suruhanjaya Komunikasi dan Multimedia untuk tindakan selanjutnya,” kata Abd Jalil.

Beliau seterusnya menasihatkan orang ramai supaya menjadi pengguna media sosial yang bijak, berhemah dan tidak menggunakan platform terbabit untuk menyebarkan sebarang maklumat yang tidak dipastikan sumber kesahihannya sehingga boleh mendatangkan kegentaran awam serta menggugat keharmonian negara.

Semalam Menteri Kesihatan Khairy Jamaluddin dilaporkan berkata kementeriannya telah membuat beberapa laporan polis terhadap kumpulan antivaksin yang menyebarkan maklumat palsu.


Ringgit terus susut, rakyat terasa bahang?

Nilai ringgit dilihat terus menyusut walaupun sedikit berbanding mata wang beberapa negara Asia Tenggara lain seperti Singapura dan Indonesia.

Persoalannya, mengapa nilai ringgit terus merosot lebih-lebih lagi ketika harga sawit dan minyak ketika ini agak tinggi? Tidak tahulah kalau kenaikan harga komoditi itu telah menyebabkan permintaan terhadapnya terjejas sehingga memberi kesan kepada nilai ringgit.

Atau apakah ia disebabkan sentimen pasaran atau keyakinan pelabur yang rendah terhadap negara?

Malah nilai ringgit yang dilaporkan menyusut pada kadar terendah mampu memberi kesan langsung kepada sektor import dan eksport negara.

Tambah Pakar Ekonomi, Dr Nungsari Ahmad Radhi, keadaan tersebut juga sekali gus memberi impak terhadap keyakinan pelabur yang mempengaruhi aliran keluar masuk wang.

Menurut beliau, makin banyak pelabur masuk, makin kukuh ringgit. Begitu juga perdagangan, kalau eksport menyokong ringgit, banyak import tak sokong, (akan) jadi mahal segala (barangan) import termasuk makanan. Namun pengeksport meningkat sebab dapat lebih nilai.

“Kedudukan mata wang dolar AS yang semakin mengukuh berbanding mata wang di kebanyakan negara disebabkan negara itu secara agresif menaikkan kadar faedah sekali gus menarik dana bagi mengukuhkan dolar AS.

“(Berbanding) Eropah bermasalah sebab inflasi tinggi selain kesan peperangan di Ukraine. Euro (pula) hampir sama nilai 1-1 dengan USD, begitu juga pound Britain.

“Ringgit juga akan terkesan dengan kekuatan dolar AS (kerana) nilai ringgit turut bergantung kepada beberapa perkara lain seperti harga minyak yang sah jatuh, perbezaan kadar faedah berbanding dolar AS misalnya.

“Selagi tidak ada perubahan dalam faktor berkenaan, kita tidak akan tahu berapa lama kedudukan tersebut kekal,” ujarnya.

Lebih mendukacitakan, harga produk makanan yang dihasilkan di dalam negara meliputi ternakan seperti ayam, kambing, daging lembu, telur serta hasil pertanian lain turut melambung kerana kos penghasilannya menjadi lebih mahal atas alasan bahan makanan untuk ternakan serta baja terpaksa dimport dari luar negara.

Selain kesan terhadap rakyat, penyusutan ringgit juga sebenarnya turut memberi impak kepada pelabur asing kerana mereka pasti bimbang pendapatan yang bakal ‘dibawa pulang’ hilang dari segi nilai.

Justeru, usaha-usaha untuk mengatasi penyusutan nilai ringgit ini daripada berterusan perlu segera ditangani kerana, permasalahan yang berpunca daripada masalah ini kelak akan meleret-leret bermula dengan kenaikan harga barangan yang membuatkan rakyat tertekan sehinggalah ia mungkin menjadi penyebab berlakunya masalah sosial tidak terjangka.


Peter Anthony berjaya gantung hukuman, sabitan guna dokumen palsu

Mahkamah Sesyen Kuala Lumpur hari ini membenarkan permohonan bekas Menteri Pembangunan Infrastruktur Sabah, Datuk Peter Anthony bagi menggantung hukuman dan sabitan salah terhadapnya atas kesalahan menggunakan dokumen palsu.

Hakim Azura Alwi membuat keputusan itu selepas mempertimbangkan afidavit, hujahan bertulis dan hujahan lisan yang dikemukakan pihak pembelaan dan pendakwaan pada prosiding sebelum ini, lapor Bernama.

“Mahkamah berpuas hati dan memutuskan agar permohonan pihak pembelaan supaya suatu penggantungan pelaksanaan hukuman dan sabitan terhadap pemohon dalam kes ini adalah dibenarkan, berdasarkan alasan-alasan yang telah dinyatakan,” katanya yang turut memerintahkan wang jaminan terhadap Peter, 51, dinaikkan daripada RM50,000 kepada RM80,000.

Azura juga membenarkan permohonan peguam S. Devanandan yang mewakili Peter untuk menyelesaikan pembayaran baki jumlah jaminan sebanyak RM30,000 sebelum atau pada 3 Ogos depan memandangkan penjamin ahli politik itu tidak hadir pada prosiding hari ini.

Pada 28 Julai lepas, Timbalan Pendakwa Raya Datuk Wan Shaharuddin Wan Ladin ketika membantah permohonan itu berhujah permohonan pihak pembelaan supaya Hakim Mahkamah Sesyen membenarkan tertuduh (Peter) diberikan suatu penggantungan pelaksanaan sabitan hanya boleh dibenarkan sekiranya terdapat ‘clerical error’ atau kesilapan seperti dinyatakan dalam Seksyen 278 Kanun Tatacara Jenayah (KTJ).

“Jelas sekali tidak terdapat sebarang ‘clerical error’ dan oleh yang demikian permohonan pihak pembelaan supaya Peter diberikan suatu penggantungan pelaksanaan sabitan adalah tidak berasas pada peringkat ini,” katanya.

Sementara itu, Devanandan pula berhujah permohonan anak guamnya untuk menggantung pelaksanaan sabitan dibuat atas alasan yang sama seperti dalam dalam kes Datuk Seri Najib Tun Razak iaitu untuk bertanding pada Pilihan Raya Umum Ke-15 (PRU15) dengan alasan terdapat keadaan istimewa mengikut Seksyen 311 KTJ.

Peguam itu berkata rayuan Peter yang merupakan Ahli Dewan Undangan Negeri (ADUN) Melalap terhadap sabitan dan hukuman bermerit dan mempunyai peluang yang tinggi untuk berjaya.

“Jika permohonan ini tidak dibenarkan, pemohon yang juga Presiden Parti Kesejahteraan Demokratik Masyarakat (KDM) yang merupakan sebuah parti politik di Sabah tidak boleh bertanding pada PRU15 yang bakal diadakan.

“Kita tidak tahu bila Parlimen akan dibubarkan. Jika tidak dibenarkan, pemohon akan hilang kelayakan untuk bertanding dan ia menyebabkan prejudis kepadanya. Oleh itu, sabitan ini perlu digantung sementara untuk membolehkan beliau bertanding,” katanya.

Sementara itu, Timbalan Pendakwa Raya Haresh Prakash Somiah ketika ditemui berkata Mahkamah Tinggi hari ini menetapkan 19 Sept ini sebagai tarikh pengurusan kes seterusnya bagi rayuan Peter untuk mengetepikan sabitan dan hukuman yang dijatuhkan oleh Mahkamah Sesyen pada 26 Mei lepas.

Pada 26 Mei lepas, Azura menjatuhkan hukuman penjara tiga tahun dan denda RM50,000 atau penjara 15 bulan terhadap Peter selepas didapati bersalah memalsukan surat berhubung kontrak kerja penyelenggaraan dan perkhidmatan sistem Sistem Mekanikal dan Elektrik (M&E) di Universiti Malaysia Sabah (UMS) pada 2014.


Singapura tarik balik produk kicap dari Malaysia

Singapura menarik balik produk kicap dari Malaysia selepas mengesan asid benzoik melebihi had seperti termaktub dalam Peraturan Makanan Singapura.

Menurut Agensi Makanan Singapura (SFA), penggunaan asid benzoik tidak diisytiharkan pada label pembungkus makanan produk – Kicap Jenama Bunga Tangan, lapor Bernama.

“SFA telah mengarahkan pengimport, Heng Yoon Trading Pte Ltd, untuk menarik balik produk terbabit sebagai langkah berjaga-jaga.

“Langkah untuk menarik balik produk itu sedang dilakukan,” menurut SFA menerusi laman Facebooknya pada Jumaat.

Di bawah Peraturan Makanan Singapura, hanya bahan makanan tambahan dengan had tertentu dibenarkan untuk digunakan, menurut SFA.

SFA memaklumkan penggunaan sekali sahaja produk yang terjejas tidak mungkin menjadi kebimbangan, terutamanya kerana kicap bukan makanan ruji yang diambil pada kadar berlebihan.


SPRM tahan eksekutif GLC, isteri

Suruhanjaya Pencegahan Rasuah Malaysia (SPRM) dilaporkan menahan seorang eksekutif kanan sebuah syarikat berkaitan kerajaan (GLC) dan isterinya, kerana dipercayai meminta dan menerima rasuah lebih RM600,000 bagi kerja-kerja pelantikan syarikat pengangkutan.

Menurut sumber SPRM, suami isteri yang masing-masing berusia 50-an dan 40-an itu ditahan pada kira-kira jam 7 malam di kediaman mereka di Petaling Jaya, Selangor semalam.

Sumber SPRM itu berkata lelaki berkenaan disyaki meminta ‘habuan bulanan’ kira-kira RM20,000 sebagai balasan melantik sebuah syarikat pengangkutan bagi penghantaran produk berasaskan minyak ke seluruh negara untuk tempoh antara Julai 2019 hingga April tahun ini.

Isterinya pula dipercayai bersubahat untuk meminta dan menerima bagi pihak suaminya, menurut laporan Bernama.

Menurut sumber SPRM itu, isteri eksekutif kanan itu juga dipercayai mempunyai kawalan ke atas kad debit milik syarikat pengangkutan terbabit di mana pemilik syarikat tersebut terlibat dalam urusan rasmi dengan suaminya.

Pasangan itu direman enam hari bermula hari ini sehingga 10 Jun selepas perintah reman terhadap mereka dikeluarkan Majistret Shah Wira Abdul Halim selepas mendengar permohonan SPRM di Mahkamah Majistret Putrajaya hari ini.

Pengarah Kanan Siasatan SPRM Datuk Seri Hishamuddin Hashim ketika dihubungi mengesahkan penahanan pasangan suami isteri tersebut bagi membantu siasatan di bawah Seksyen 17(a) Akta SPRM 2009.


Polis siasat video tular lagu kebangsaan dikibar bersama bendera Israel

Polis mengesahkan sudah memulakan siasatan berhubung penularan satu video menunjukkan sekumpulan individu menyanyikan lagu Negaraku dan bendera Malaysia dikibarkan bersama-sama bendera negara Israel.

Video tersebut tular dalam Facebook dan dikongsi menerusi aplikasi WhatsApp memaparkan sekumpulan rakyat Malaysia berada dalam sebuah feri dengan terdapat bendera negara Yahudi tersebut.

Timbalan Ketua Polis Daerah Petaling Jaya, Superintendan Ku Mashariman Ku Mahmood, berkata siasatan dijalankan ekoran daripada satu laporan polis yang diterima pada jam 11.20 malam, kelmarin.

Menurut beliau, pengadu memaklumkan dia melihat satu klip video berdurasi 47 saat berkaitan kejadian itu dalam satu kumpulan WhatsApp sebelum tampil membuat laporan polis.

“Hasil siasatan mendapati kejadian dalam klip video itu berlaku pada September lalu, ketika sekumpulan warga tempatan mengadakan lawatan ke Tasik Galilee yang terletak dalam kawasan jajahan Israel.

“Lawatan dibuat menerusi Ziarah Kembara yang dikendalikan sebuah agensi pelancongan tempatan dan ketika lawatan, lagu Negaraku dipasang dan dinyanyikan serta bendera Malaysia dikibarkan,” katanya dalam kenyataan, hari ini.

Menurut Ku Mashariman, satu kertas siasatan dibuka dan kes disiasat mengikut Seksyen 8 Akta Lagu Kebangsaan 1968 dan Seksyen 233 Akta Komunikasi dan Multimedia 1988.

Dalam pada itu, katanya orang ramai dinasihatkan supaya tidak mengeluarkan sebarang kenyataan dan menyebarkan sebarang bahan berkaitan kejadian itu menerusi mana-mana platform.

“Ini bagi mengelakkan sebarang spekulasi dan provokasi sehingga menjejaskan siasatan pihak polis serta menggugat ketenteraman awam.

“Klip video itu dipercayai diviralkan semula untuk dikaitkan dengan isu Israel yang sedang panas sekarang,” katanya.

Terdapat juga pihak yang menjelaskan bahawa semasa lawatan di Tasik Galilee dengan bot itu, kapten bot berkenaan memainkan lagu Negaraku dan menaikkan bendera Malaysia.


PRN Johor: PN tubuh jawatankuasa pantau pelaksanaan manifesto jika menang

Perikatan Nasional (PN) berjanji akan menubuhkan sebuah jawatankuasa khas bagi memantau pelaksanaan manifesto ‘Demi Bangsa Johor’ jika gabungan Bersatu, PAS dan Gerakan itu menang pada Pilihan Raya Negeri (PRN) Johor, 12 Mac ini.

Pengerusi PN Tan Sri Muhyiddin Yassin berkata jawatankuasa itu akan memastikan lapan tunjang utama dalam manifesto berkenaan dilaksanakan sebagaimana yang dijanjikan.

Lapan tunjang Demi Bangsa Johor itu ialah:

1. Kepimpinan Berintegriti Dan Bebas Rasuah;
2. Keutuhan Ekonomi;
3. Keutamaan Tangani Kos Sara Hidup;
4. Keprihatinan Kepada Rakyat;
5. Kesejahteraan Sosial;
6. Kecekapan Infrastruktur;
7. Kerancakan Sektor Pelancongan; dan
8. Kelestarian Alam Sekitar.

Didalam lapan tunjang itu pula terdapat 24 strategi dan 145 pendekatan yang ditawarkan PN kepada bangsa Johor, yang akan dilaksanakan sekiranya PN menang PRN Johor dan berjaya membentuk kerajaan. Berita berkaitan

Sebelum ini, Muhyiddin yang juga Presiden Bersatu berkata Jawatankuasa Khas Pembangunan Ekonomi Johor akan diwujudkan sekiranya PN dapat mentadbir negeri Johor selepas 12 Mac ini.

Katanya, langkah menubuhkan jawatankuasa khas itu bagi membolehkan semua Ikrar PN Johor itu bukan sahaja berjaya direalisasikan, malah dipantau perkembangannya pada setiap masa.

“PN nak tunjuk komitmen dan kesungguhan kita terhadap apa yang kita ikrarkan. Kita tidak mahu membuat ikrar tetapi kemudian tidak melaksanakannya.

“Semua ikrar akan kita pastikan dipenuhi bukan seperti pentadbiran sebelum ini yang hanya memenuhi sebahagian janji mereka. Oleh itu, PN berharap Ikrar PN ini akan diterima baik pengundi,” katanya.

Sementara itu, berbaki tiga hari lagi kempen PRN Johor, Muhyiddin berkata PN sekarang ini lebih memfokuskan kepada kawasan ‘kerusi kelabu’ untuk meraih kemenangan.

Tanpa mendedahkan kawasan berkenaan, beliau berkata usaha yang lebih dan fokus perlu diberikan, terutama di selatan Johor.

“Momentum kempen bagus. Semua kawasan kami beri fokus terutama kawasan yang kami fikir perlu ada usaha lebih, kawasan kelabu. Di situ kami akan asak dengan ceramah dan bertemu pengundi secara bersemuka,” katanya hari ini.


Penjara Houthi dibom: Lebih 100 maut, ramai hilang

Serangan udara ke atas penjara Yaman menyebabkan ramai terbunuh atau hilang, kata pekerja bantuan pada Jumaat selepas pengeboman hebat dilakukan pakatan tentera diketuai Arab Saudi.

Gambaran kemusnahan berlaku di Saada – pusat pergerakan militan Syiah Houthi – ketika pekerja penyelamat menarik keluar mayat dari runtuhan bangunan penjara, menurut rakaman yang dikeluarkan pemberontak.

Lebih jauh ke selatan di Hodeida, rakaman video menunjukkan mayat di dalam runtuhan, sementara mangsa yang terselamat terkejut selepas serangan udara tentera pakatan Arab Saudi, turut memutuskan hab telekomunikasi.

Jaringan internet di seluruh Yaman juga terputus, kata pemantau laman sesawang.

Hospital Saada menerima kira-kira 200 individu yang cedera dalam serangan di penjara dan mungkin tidak boleh mengambil pesakit lagi untuk dirawat, kata Doctors Without Borders, yang dikenali dengan akronim Perancisnya MSF.

“Terdapat lebih banyak mayat masih berada di tempat kejadian serangan udara, ramai orang hilang,” kata Ahmed Mahat, ketua misi MSF di Yaman, dalam satu kenyataan.

Jawatankuasa Palang Merah Antarabangsa memberitahu AFP lebih 100 orang terbunuh atau cedera dalam serangan di penjara itu, dan angkanya terus meningkat.

Serangan semalam berlaku lima hari selepas militan Houthi yang disokong Iran mengaku melakukan serangan dron dan peluru berpandu ke atas Emiriah Arab Bersatu (UAE) yang membunuh tiga individu sehingga mendorong tindakan balas negara pakatan Arab.

Majlis Keselamatan Pertubuhan Bangsa-Bangsa Bersatu akan bermesyuarat bagi membincangkan serangan militan Houthi ke atas UAE, atas permintaan negara Teluk, yang telah menduduki salah satu kerusi tidak tetap dalam majlis itu sejak 1 Januari lalu. .

UAE adalah sebahagian daripada pakatan tentera diketuai Arab Saudi yang telah memerangi pemberontak Yaman sejak 2015, dalam konflik yang menyebabkan berjuta-juta penduduk Yaman hilang tempat tinggal dan berada di ambang kebuluran.

Tentera pakatan mengakui melakukan serangan di Hodeida, tetapi tidak mengulas mengenai kejadian di Saada.

Agensi berita Arab Saudi berkata, gabungan itu melakukan “serangan udara untuk memusnahkan kekuatan militan Houthi di Hodeida”.

Perang saudara di Yaman bermula pada 2014 apabila militan Houthi keluar dari kubu kuat mereka di Saada dan menawan ibu kota Sanaa, mendorong tentera pimpinan Arab Saudi untuk campur tangan menyokong kerajaan pada tahun berikutnya.

Ketegangan memuncak dalam beberapa minggu kebelakangan ini selepas ‘Giants Brigade’ yang disokong UAE menghalau pemberontak keluar dari wilayah Shabwa, menjejaskan kempen berbulan-bulan Houthi untuk menawan bandar utama Marib.

Pada 3 Januari, militan Houthi merampas kapal UAE di Laut Merah, mencetuskan amaran daripada pakatan tentera Arab bahawa mereka akan melakukan serangan ke atas pelabuhan yang dikuasai pemberontak.

Isnin lalu, militan Houthi melakukan serangan jarak jauh yang mengenai kemudahan minyak dan lapangan terbang di Abu Dhabi, membunuh dua warga India dan seorang Pakistan serta mencederakan enam yang lain.

Kejadian itu – serangan maut pertama dalam wilayah UAE – membuka garis baharu dalam perang Yaman, menyebabkan ketegangan serantau memuncak.

Sebagai tindakan balas, gabungan itu melancarkan serangan udara terhadap Sanaa yang dikuasai pemberontak yang mengorbankan 14 orang. – Agensi


UMNO lebih suka MUDA bertanding PRN Johor, boleh pecahkan undi bantu menang besar

Kemasukkan Parti Ikatan Demokratik Malaysia (MUDA) bertanding dalam Pilihan Raya Negeri (PRN) Johor dialu-alukan UMNO kerana ia bakal memberi peluang mereka meraih kemenangan besar nanti seperti di Melaka.

Bagi UMNO, parti yang dikepalai Ahli Parlimen Muar Syed Saddiq Syed Abdul Rahman itu mungkin akan dapat mencuri pengundi muda daripada parti-parti lain yang turut bertanding dalam PRN Johor dan bakal memecahkan undi di setiap kerusi Dewan Undangan Negeri (DUN).

Apabila undi berpecah banyak, ia bakal memberi kelebihan kepada UMNO untuk memenangi PRN Johor walaupun jumlah pengundi muda meningkat banyak pada pilihan raya kali ini.

Jumlah pengundi di Johor mencatatkan peningkatan kira-kira 28 peratus dengan penambahan 749,731 pengundi berusia 18 tahun ke atas, susulan pendaftaran automatik Undi18, sekali gus menjadi cabaran kepada parti-parti politik yang bertanding.

Syed Saddiq sudah membuat pengumuman untuk bertanding di Johor walaupun tidak mempunyai jenteranya sendiri, berkemungkinan terpaksa bergantung kepada bantuan parti pembangkang lain.

Walaupun tidak memandang rendah terhadap kemampuan parti Syed Saddiq itu, UMNO sebenarnya sangat gembira sekiranya MUDA masuk bertanding kerana ia sekurang-kurangnya akan dapat mencuri undi kepada parti lawan yang lain.

Apabila undi tersebut dapat dicuri MUDA, ia secara tidak langsung akan mengurangkan peluang buat parti lain yang bertanding untuk memang sebaliknya pertembungan banyak penjuru hanya akan memberi kelebihan kepada UMNO.

Ketua UMNO Bahagian Ketereh, Tan Sri Annuar Musa, berkata sebagai sebuah negara demokrasi, semua pihak termasuk MUDA yang sudah berdaftar secara sah, harus diberikan peluang bertanding untuk menguji kebolehan mereka.

“Orang muda akan diberi peluang seluasnya dan UMNO adalah parti yang sentiasa memberi peluang kepada orang muda, dan saya sendiri jadi calon ketika berumur 28 tahun. Kita harus mengalu-alukan penyertaan (MUDA), kerana kalau tidak dia hanya ‘berbunyi’ tetapi tidak diberi peluang untuk menguji kehadiran mereka sebagai sebuah parti politik berdaftar.

“Kita tidak harus perlekehkan sesiapa (yang bertanding) hatta calon bebas yang menawarkan diri,” katanya dipetik laporan Bernama hari ini.

Annuar berkata UMNO tidak boleh memperkecilkan kemampuan MUDA, malah memuji langkah parti itu yang mahu masuk bertanding PRN Johor.

Dalam perkembangan lain, Annuar berkata UMNO dan Barisan Nasional (BN) perlu menganggap setiap pilihan raya itu termasuk PRN Johor penting dan mustahak, kerana selagi rakyat belum membuat keputusan dalam peti undi adalah tidak elok bersikap terlalu yakin.

“Kita perlu buat penampilan, manifesto, gerak kerja yang baik dengan izin Allah, terbuka pintu hati para pengundi untuk beri kepercayaan, kita akan menang. Kita dah lalu banyak pilihan raya, sudah pernah tewas dalam pilihan raya.

“Kita tidak boleh takbur, sombong, ‘overconfident’. Kita mesti tunjuk kita parti yang bertanggungjawab, ikhlas hendak membentuk kerajaan yang stabil di Johor,” katanya.


Permohonan semakan Najib, bukan rayuan: Hakim tegur peguam

Mahkamah Persekutuan hari ini (21 Februari 2023) mengingatkan peguam Tan Sri Muhammad Shafee Abdullah bahawa prosiding yang dijalankan sekarang adalah berkaitan permohonan semakan, bukannya rayuan kes Datuk Seri Najib Razak.

Sehubungan itu, salah seorang daripada panel lima hakim, Hakim Mahkamah Persekutuan, Datuk Vernon Ong Kiat mengingatkan bahawa hujahan lisan Shafee tidak seharusnya menyimpang kepada merit keputusan Mahkamah Tinggi Kuala Lumpur pada 2020 yang mendapati anak guamnya yang juga bekas Presiden UMNO itu bersalah dan hukumannya dalam kes rasuah SRC International bernilai RM42 juta.

Ong mengingatkan Shafee bahawa permohonan semakan itu sendiri sedang dalam proses (berhubung penolakan Mahkamah Persekutuan terhadap rayuan SRC Najib tahun lepas) dan bukannya merit kes itu.

“Nampaknya kamu lebih menyentuh merit dan bukannya prosedur. Tidak perlu pergi ke situ. Bagi kami ia tidak relevan.

“Kamu sendiri kata dengan jelas hujah kamu (dalam permohonan semakan sekarang) adalah tentang proses. Tetapi menyentuh alasan Mahkamah Tinggi adalah atas merit.

“Fokus pada proses. Ini bukan rayuan,” kata Ong menurut laporan MKini.

Panel lima hakim itu dipengerusikan Hakim Besar Sabah dan Sarawak, Datuk Abdul Rahman Sebli, turut dianggotai Hakim Mahkamah Persekutuan, Hakim Datuk Rhodzariah Bujang; Hakim Datuk Nordin Hassan; dan Hakim Mahkamah Rayuan, Datuk Abu Bakar Jais.

Terdahulu, Shafee berhujah bahawa panel lima hakim Mahkamah Persekutuan sebelum ini – yang dipengerusikan oleh Ketua Hakim Negara Tengku Maimun Tuan Mat – gagal mempertimbangkan mana-mana daripada 94 alasan rayuan yang dibangkitkan oleh Najib Razak.

Shafee juga membacakan kenyataan penuh Najib Razak dari kandang tertuduh tahun lepas.

Dalam kenyataan dari kandang tertuduh, Najib mendakwa sistem kehakiman negara mengecewakannya, dan merungut bahawa dia tidak diwakili secara berkesan selepas usahanya untuk menangguhkan perbicaraan rayuan ditolak, dan dirinya tidak diberi peluang yang saksama untuk menjelaskan di mahkamah mengenainya.

Najib sebelum ini, memohon semakan keputusan Mahkamah Persekutuan pada 23 Ogos 2022 yang mengekalkan keputusan Mahkamah Tinggi Kuala Lumpur yang mensabitkannya bersalah serta hukuman penjara 12 tahun dan denda RM210 juta dalam kes rasuah membabitkan RM42 juta dana SRC

Pada 6 September tahun lepas, bekas Perdana Menteri itu memohon untuk semakan semula keputusan Mahkamah Persekutuan.

Bekas Ahli Parlimen Pekan itu memohon rayuan berkenaan didengar korum Mahkamah Persekutuan lain yang mengandungi tidak kurang daripada tujuh hakim Mahkamah Persekutuan atau yang difikirkan wajar oleh mahkamah.

Beliau yang kini menjalani hukuman penjara 12 tahun di Penjara Kajang, turut memohon hukuman ke atasnya itu ditangguhkan sementara menunggu pendengaran permohonan semakan berkenaan.

Setelah gagal di Mahkamah Rayuan dan Mahkamah Persekutuan, bekas perdana menteri itu memohon panel mahkamah tertinggi baharu untuk mendengar semakan dikemukakannya terhadap sabitan dan hukuman sebelum ini.


KPM ambil langkah tangani nasib guru besar, rundingan capai persetujuan: Radzi

Keluhan guru besar gred DG52 yang bimbang sekiranya perlu kembali bertugas sebagai guru biasa di sekolah rendah mendapat perhatian serius Menteri Kanan Pendidikan, Datuk Dr Mohd Radzi Md Jidin.

Hasil rundingan Kementerian Pendidikan (KPM) bersama dengan Jabatan Perkhidmatan Awam (JPA) dan Kementerian Kewangan, persetujuan berjaya dicapai dengan semua guru besar akan kekal sebagai pentadbir sekolah tanpa perlu kembali bertugas sebagai guru biasa.

“Di peringkat kementerian, kita dah bincang lama perkara ini dan langkah seterusnya yang dibuat adalah duduk dengan agensi Pusat iaitu JPA dan Kementerian Kewangan.

“Saya ingin mengambil kesempatan ini untuk ucapkan jutaan terima kasih kepada kedua-dua agensi ini atas persetujuan bagi membolehkan guru ini kekal berada di sekolah sebagai guru besar,” kata Radzi.

Perincian lanjut berhubung keputusan tersebut akan diberikan pada masa terdekat dengan disokong beberapa pendekatan yang telah dipersetujui bersama antara kementerian, jelas Radzi lagi.

“Perincian beberapa pendekatan ini akan diumumkan kemudian. Insya-Allah dalam masa terdekat ini kerana perkara pentingnya, guru-guru yang dikatakan ini boleh kekal sebagai guru besar dan tidak perlu kembali (mengajar) ke sekolah,” katanya.

Beliau turut memberi jaminan, keputusan mengekalkan jawatan guru besar sebagai pentadbir itu tidak mengganggu proses kenaikan pangkat guru-guru lain.

“Dalam konteks ini, tidak akan menimbulkan masalah kerana mereka ini pentadbir sekolah, nanti akan ada pentadbir yang bersara dan yang baru dipilih. Perkara ini akan berterusan,” katanya lagi.

Sebelum ini media melaporkan kira-kira 200 guru besar di Semenanjung yang akan dinaikkan ke gred DG52 dalam tempoh dua tahun ini buntu memikirkan nasib mereka yang dikatakan akan ‘turun pangkat’ dengan kembali bertugas sebagai guru biasa di sekolah rendah.

Kesatuan Guru Kebangsaan Lepasan Maktab Semenanjung Malaysia (KKGLMSM) mahu kajian semula dilakukan terhadap perkara itu memandangkan kebanyakan guru besar yang bakal dinaikkan ke gred DG52 masih muda dan tempoh untuk bersara masih jauh.


PKR yakin kerjasama dengan UMNO akan beri kemenangan besar di Selangor, kata Rafizi

Penguasaan di Selangor mampu diteruskan walaupun Pakatan Harapan (PH) kini sudah bekerjasama dengan UMNO-Barisan Nasional (BN), kata Rafizi Ramli.

Timbalan Presiden PKR itu optimis dengan kerjasama dengan UMNO, PH masih boleh menguasai menguasai Kerajaan Negeri Selangor pada Pilihan Raya Negeri (PRN) akan datang dengan menyasarkan sekurang-kurangnya 40 berbanding 56 kerusi Dewan Undangan Negeri (DUN).

“Setakat ni kalau kita tengok kepada beberapa kaji selidik yang berasingan menunjukkan bahawa pengundi PH yang menerima dengan baik gabungan ini.

“Jadi hypothetically, sepatutnya untuk mengekalkan 40 kerusi tu agak mudah kerana tanda-tandanya paling menyokong dan menerima realiti kerajaan perpaduan ini, adalah penyokong PH terutamanya penyokong di kawasan bandar dan separuh bandar, yang faham tentang keperluan dan dasar nak dibuat,” katanya dipetik laporan Malaysiakini.

Bagaimanapun, Rafizi berkata setakat ini sukar untuk menjangkakan jumlah undi UMNO yang boleh dipindahkan untuk menyokong PH dalam PRN Selangor nanti.

“Di Selangor, risiko yang kita belum tahu lagi maksudnya ketidaktentuan berapa banyak undi UMNO yang boleh dipindahkan kepada PH, not so much (tidak begiru banyak) berapa banyak pengundi PH itu akan menyokong PH ataupun PH-BN,” katanya lagi.

Rafizi juga menggesa supaya penyokong PKR tidak takut berdepan Perikatan Nasional (PN) dalam PRN nanti kerana yang pastinya mereka akan kalah teruk nanti.

“PN nak enjoy sangat biarlah, biarlah dua tiga bulan ini… Pandangan saya kita akan pertahankan Selangor dengan selesa, selepas ini Insya-Allah kita kejutkan orang ramai terutama geng PAS yang seronok sekarang ini,” ujarnya lagi.

Untuk rekod, PH sudah mengesahkan akan bekerjasama dengan UMNO-BN bagi menghadapi PRN yang bakal diadakan tidak lama lagi dan sedang membincangkan pembahagian kerusi sesama mereka.


Kes pukul: Sharnaaz dibebaskan daripada tahanan reman tiga hari

Pelakon popular Sharnaaz Ahmad, 36, hari ini dibebaskan setelah ditahan reman tiga hari bagi membantu siasatan kes memukul seorang pengawal keselamatan di sebuah kondominium Khamis lalu.

Dia dibebaskan dari Ibu Pejabat Polis Daerah Sentul dengan jaminan polis.

Ketua Polis Daerah Sentul Asisten Komisioner Beh Eng Lai berkata pihaknya sudah melengkapkan kertas siasatan dan dirujuk ke Timbalan Pendakwa Raya hari ini untuk mendapatkan keputusan kesalahan apa yang akan dituduh di mahkamah ke atas suspek.

Menurutnya, setakat ini, polis masih menunggu keputusan arahan daripada TPR.

Sebelum ini, Ketua Jabatan Siasatan Jenayah Kuala Lumpur Senior Asisten Komisioner Habibi Majinji berkata pelakon berusia 30-an itu ditahan 18 Jun lalu di kediamannya di kondominium sama.

“Kejadian berpunca apabila pelakon terbabit meminta rakannya menghantar barang ke kediamannya kira-kira jam 8 malam namun tidak dibenarkan masuk oleh pengawal keselamatan itu.

“Pelakon itu kemudian turun ke lobi untuk bertanya kepada pengawal keselamatan tentang perkara tersebut dan berlaku pentengkaran di antara mereka berdua.

“Artis lelaki berkenaan yang turut berada di lobi itu kemudian secara tiba-tiba datang dan dipercayai menumbuk dan menendang mangsa,” katanya.

Kes disiasat mengikut Seksyen 323 dan 506 Kanun Keseksaan kerana memukul dan melakukan ugutan jenayah.

Memberitahu pemberita selepas dibebaskan, Sharnaaz mengakui panas baran adalah sinonim dengannya.

“Apa yang saya boleh katakan di sini, tiada unsur panas baran yang berlaku. Saya hanya buat apa yang saya rasa perlu. Kenyataan yang keluar hanya dari sebelah sana. Belum lagi dari pihak saya.

“Jangan hakimi terlalu awal. Tak tahu lagi bila pendakwaan tetapi saya sudah beri keterangan sebaik mungkin kepada pihak polis. Saya juga akan mengadakan sidang media untuk menjelaskan perkara sebenar dalam waktu terdekat,” katanya.


Staf hospital di England dijangkiti Covid-19 naik lebih dua kali ganda

Jumlah kakitangan hospital di England yang dijangkiti Covid-19 atau menjalani kuarantin kerana menjadi kontak rapat, meningkat lebih dua kali ganda dalam tempoh sebulan, tatkala lonjakan jangkitan virus memberi kesan kepada sistem kesihatan negara itu.

Menurut data yang diterbitkan Perkhidmatan Kesihatan Kebangsaan (NHS) England, jumlah kakitangan hospital yang sakit atau menjalani kuarantin kendiri akibat virus itu meningkat daripada 11,375 pada 29 November 2021 kepada 24,362 pada 26 Disember 2021.

“Kadar ketidakhadiran kakitangan yang meningkat secara mendadak, bertepatan dengan bilangan pesakit yang ramai dalam tempoh 10 bulan,” kata Pengarah NHS England, Stephen Powis.

Jumlah pesakit di hospital dengan Covid-19 di United Kingdom (UK) mencecah 11,898 pada Rabu, paras tertinggi sejak awal Mac, dan meningkat 40 peratus dalam seminggu.

“Kami belum mengetahui skala penuh peningkatan kes Omicron. NHS berada di medan perang dan kakitangan kami tetap bersiap siaga untuk berdepan situasi terburuk,” akui Powis.

UK adalah salah satu negara Eropah yang paling teruk dilanda wabak Covd-19 dengan angka kematian mencecah 148,421 kes.

Pada masa sama, NHS England telah mula membina hospital lapangan sementara untuk menampung kemungkinan lebihan pesakit jika katil di hospital utama penuh.

Agensi itu merancang menyediakan 4,000 katil, dengan dalam beberapa kes NHS akan menggunakan kemudahan asas sedia ada di hospital, seperti gim atau pusat pendidikan.

Di sebalik lonjakan kes baharu, Perdana Menteri Boris Johnson memilih untuk tidak mengenakan sekatan ketat sepanjang tempoh perayaan di England, tidak seperti kerajaan lain – Scotland, Wales dan Ireland Utara.

Sebaliknya, beliau memberi tumpuan menggalakkan orang ramai untuk mengambil suntikan dos penggalak, yang sehingga kini telah diberikan kepada lebih 33 juta penduduk negara itu.

Pada Jumaat, Agensi Pengawalseliaan Ubat dan Produk Kesihatan UK (MHRA) meluluskan pil antiviral Pfizer kepada individu berusia 18 tahun dan ke atas bagi menangani penularan Covid-19.

Pil Paxlovid bagi individu yang berdepan risiko tinggi dijangkiti Covid-19 mendapat kelulusan Pentadbiran Makanan dan Ubat-Ubatan (FDA) Amerika Syarikat minggu lalu kepada mereka yang berusia 12 tahun dan ke atas.

Pfizer berkata ujian klinikal membuktikan pil itu mengurangkan kemasukan ke hospital dan kematian di kalangan individu berisiko sebanyak hampir 90 peratus.

Kerajaan UK mengumumkan telah menandatangani perjanjian untuk membeli lebih daripada 4 juta paket Paxlovid Pfizer dan Molnupiravir Merck/MSD. – Agensi


Kit ujian Covid-19 akan dijual di pasar raya

Kit ujian pantas antigen Covid-19 (ujian kendiri) boleh dibeli di pasar raya dan kedai rantaian bermula pada bulan ini.

Perkara itu diumumkan Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi yang berkata Kementerian Kesihatan (KKM) kini berada di peringkat akhir perbincangan berhubung perkara tersebut, ketika ini penjualan hanya dijalankan di semua farmasi komuniti berdaftar atau premis fasiliti kesihatan.

“Perluasan penjualannya di pasar raya dan kedai rantaian terpilih buat permulaan ini akan membolehkan orang ramai mendapatkan kit tersebut dengan lebih mudah,” kata Nanta lapor Bernama.

Beliau terdahulu merasmikan Pameran dan Persidangan Francais Antarabangsa Malaysia 2021 (FIM 2021) secara maya hari ini.

Nanta dalam pada itu berkata kerajaan juga akan memastikan paras harga siling borong dan runcit baharu bagi kit ujian pantas antigen Covid-19 (ujian kendiri) tidak akan memberi kesan kepada pemain industri.

“Sesi perbincangan masih diadakan sehingga satu tahap semua pihak bersetuju terhadap harga runcit dan borong maksimum bagi kit ujian pantas antigen Covid-19.

“Kementerian mahu harga baharu yang akan ditetapkan adalah yang terbaik kepada pengguna dan ia tidak akan memberi kesan kepada perniagaan,” katanya.

Berkuat kuasa 5 Sept, harga runcit maksimum bagi kit ujian pantas antigen Covid-19 (ujian kendiri) ditetapkan pada RM19.90 bagi setiap set manakala harga borong ditetapkan RM16 satu set.

Pada 8 Okt lepas, Nanta dilaporkan berkata kerajaan akan menetapkan paras harga siling borong dan runcit baharu bagi kit ujian pantas antigen COVID-19 (ujian kendiri) pada November.

Nanta berkata KPDNHEP mengambil maklum terdapat kira-kira sembilan juta kit ujian pantas antigen Covid-19 (ujian kendiri) yang berada dalam pasaran ketika ini.

“Pihak industri terlibat dalam membawa masuk dan mengeluarkan kit ini telah memberikan maklum balas positif supaya kit tersebut dijual pada harga yang lebih rendah daripada harga runcit maksimum ketika ini,” katanya.


Pakistan berdepan pilihan raya awal selepas Imran bubar Parlimen

Pilihan raya awal dijangka bakal diadakan tidak lama lagi di Pakistan susulan langkah Perdana Menteri Imran Khan membubarkan Parlimen.

Tindakan membubarkan dewan negara itu dilakukan semasa Imran bakal menghadapi undi tidak percaya yang berkemungkinan berjaya diluluskan.

Perkembangan itu berlaku selepas beberapa ahli parlimen kerajaan menyatakan sokongan kepada pembangkang minggu lalu, ia menyebabkan kedudukan Imran tergugat.

Pembubaran Parlimen itu dijangka menimbulkan krisis perlembagaan selepas Presidennya, Dr Arif Alvi membubarkan dewan negara atas permintaan Imran, langkah yang sepatutnya tidak berlaku.

Jurucakap ketua parti pembangkang berkata mereka akan mencabar langkah itu di Mahkamah Agung dengan alasan Imran bukan lagi Perdana Menteri selepas kerajaannya sudah hilang majoriti di Parlimen.

Dalam ucapan di televisyen, Imran memberitahu rakyat negara itu untuk bersiap sedia menghadapi pilihan raya, tetapi langkah itu dibantah pembangkang.

Dalam pada itu, pemerhati politik meramalkan Imran bakal kalah dalam undi tidak percaya terhadapnya.

Pembangkang memerlukan majoriti mudah 172 undi di Parlimen Pakistan yang mempunyai 342 kerusi untuk menggulingkan Imran.

Imrah merupakan seorang bintang kriket yang bertukar menjadi ahli politik Islam konservatif.

Rakan gabungan parti kecil bersama 17 ahli partinya sudah mengumumkan menyertai pembangkang untuk menggulingkannya.


Ringgit, pasaran Bursa ditutup rendah selepas pendakwaan bermotif politik

Nilai ringgit dan pasaran Bursa Malaysia ditutup rendah hari ini, malah pasaran saham tempatan ditutup pada paras terendah harian hari ini.

Keyakinan pelabur dan ketaktentuan pasaran global memberi kesan kepada kejatuhan ditengah-tengah kebimbangan bakal wujud satu lagi kemelut politik susulan pendakwaan bermotif politik terhadap Pengerusi Perikatan Nasional (PN), Tan Sri Muhyiddin Yassin hari ini.

Pada 6 petang, ringgit turun kepada 4.5180/5220 berbanding dolar AS daripada paras penutup 4.5170/5200 pada Khamis.

Ketua ekonomi, analisis pasaran dan kewangan sosial Bank Muamalat Malaysia Bhd Dr Mohd Afzanizam Abdul Rashid berkata purata pendapatan setiap jam dijangka meningkat sebanyak 4.7 peratus tahun ke tahun pada Februari 2023 daripada 4.4 peratus pada bulan sebelumnya.

“Pertumbuhan gaji tinggi bermakna Rizab Persekutuan AS (Fed) dijangka mengetatkan lagi dasar monetarinya yang kemungkinan menaikkan kadar 50 mata asas lagi pada mesyuarat akan datang yang dijadualkan pada 21-22 Mac,” katanya menurut laporan Bernama.

Ringgit diniagakan kebanyakannya rendah berbanding kumpulan mata wang utama lain.

Unit tempatan susut berbanding pound Britain kepada 5.4148/4196 daripada 5.3608/3643 pada Khamis dan turun berbanding euro kepada 4.7823/7865 daripada 4.7690/7722. Bagaimanapun, ringgit meningkat berbanding yen Jepun kepada 3.3038/3070 daripada 3.3160/3184 pada Khamis.

Sementara itu, ringgit diniagakan bercampur-campur berbanding mata wang negara-negara Asean lain.

Unit tempatan meningkat berbanding rupiah Indonesian kepada 292.30/292.80 daripada 292.70/292.90 pada Khamis dan naik berbanding dolar Singapura kepada 3.3316/3351 daripada 3.3405/3432.
Bagaimanapun ia susut berbanding baht Thai kepada 12.8894/9064 daripada 12.8814/8962 dan turun berbanding peso Filipina kepada 8.19/8.20 daripada 8.18/8.18.

Sementara itu di Bursa Malaysia, petunjuk pasaran FTSE Bursa Malaysia KLCI (FBM KLCI) merosot 16.45 mata atau 1.13 peratus kepada 1,433.08 daripada 1,449.53 semalam.

Indeks utama dibuka rendah 3.73 mata kepada 1,445.80, yang merupakan paras tertinggi harian dan terus merosot sepanjang sesi dagangan.

Suasana pasaran negatif dengan kaunter rugi mengatasi kaunter untung sebanyak 694 berbanding 239 manakala 368 kaunter tidak berubah, 944 tidak diniagakan dan 33 yang lain digantung.

Jumlah dagangan sebanyak 2.73 bilion unit bernilai RM2.11 bilion.


Baru selesai solat Maghrib Zahid dah main sentimen benci kerajaan

Baru beberapa minit selesai menunaikan solat Maghrib malam ini, Presiden UMNO, Datuk Seri Ahmad Zahid Hamidi, memainkan lagi sentimen kebencian terhadap kerajaan Perikatan Nasional (PN) yang memerintah Malaysia sekarang.

Dengan berimej jubah mengangkat tangan berdoa dalam gambar ucapan menyambut Ramadan, Zahid dalam kiriman Facebooknya jam 7.57 malam tadi, mendakwa kononnya rakyat terkilan terhadap kerajaan sekarang yang disebutnya ‘sang penguasa’.

Zahid tidak menyebut satu persatu rasa terkilan itu, tetapi beliau merujuk kepada ketetapan dibuat kerajaan sebelum sambutan Aidilfitri baru-baru ini yang mengenakan Perintah Kawalan Pergerakan (PKP) di seluruh negara.

“Rasa terkilan yang amat gara-gara ketetapan sang penguasa pada sambutan Aidilfitri kali ini. Jangan salah faham. Sebilangan besar rakyat akur arahan. Kita sedari Covid-19 kian memburuk,” katanya.

Namun, Zahid mendakwa kononnya rakyat terkilan bukan kerana tidak dapat menziarahi ibu bapa di kampung atau meraikan Aidilfitri bersama keluarga, sebaliknya kerana kegagalan kerajaan menangani pandemik Covid-19.

Zahid terus memainkan sentimen dengan mendakwa rakyat telah diberi harapan palsu sedangkan perkara pokok ialah mengenai kisah sebuah kegagalan.

“Mereka (rakyat) terkilan kerana kegagalan sang penguasa yang memegang tampuk pentadbiran negara. Kegagalan sang penguasa menangani peningkatan kes Covid-19 apatah memberi harapan “pelesu”,” katanya.

Zahid yang juga bekas Timbalan Perdana Menteri kerajaan Barisan Nasional (BN), kini menghadapi 47 pertuduhan rasuah, pecah amanah dan pengubahan wang haram membabitkan jutaan ringgit dana Yayasan Akalbudi, selepas BN tumbang pada Pilihan Raya Umum Ke-14 (PRU14) lalu.

Mahkamah Tinggi Kuala Lumpur menetapkan 28 hingga 30 Jun serta 1 dan 2 Julai untuk pihak pendakwaan dan pembelaan berhujah secara lisan sebelum mahkamah memutuskan sama ada membebaskan Ahmad Zahid daripada 47 pertuduhan itu atau memerintahnya membela diri.

Sebelum ini, penyelidik bebas – Merdeka Center – dalam satu tinjauan mendapati sokongan terhadap kepemimpinan Perdana Menteri, Tan Sri Muhyiddin Yassin yang menjadi tonggak kerajaan PN, meningkat kepada 83 peratus, malah popularitinya di kalangan rakyat di Semenanjung Malaysia juga kekal stabil.

Pada Mei 2018 iaitu sebelum PRU14, Merdeka Center juga pernah melaporkan BN mendapat sokongan besar pengundi dan akan mengekalkan kuasa peringkat Pusat.


PAC bentang laporan baharu kes kapal tempur TLDM di Parlimen esok

Jawatankuasa Kira-kira Wang Negara (PAC) akan membentangkan laporannya mengenai perolehan Kapal Tempur Pesisir Pantai (LCS) Tentera Laut Diraja Malaysia (TLDM) di bawah Kementerian Pertahanan di Dewan Rakyat esok.

Pengerusi PAC Wong Kah Woh berkata laporan setebal 250 muka surat – tidak termasuk prosiding Hansard dan dokumen perbahasan – akan memasukkan beberapa pindaan kepada cara ia ditulis untuk memudahkan rakyat Malaysia memahaminya.

Beliau berkata demikian pada sidang media di Parlimen hari ini selepas Ketua Audit Negara Datuk Seri Nik Azman Nik Majid membentangkan Laporan Ketua Audit Negara 2021 (Siri 1) Mengenai Aktiviti Kerajaan Persekutuan, Kementerian dan Jabatannya serta Syarikat Kerajaan Persekutuan di Dewan Rakyat awal hari ini.

“Ketua Audit Negara, Datuk Seri Nik Azman Nik Majid hari ini memberi taklimat kepada PAC mengenai Laporan Ketua Audit Negara 2021 (Siri Satu) yang dibentangkan di Dewan Rakyat.

“Taklimat itu berdasarkan Peraturan Mesyuarat 77(1)(c) dan Peraturan Mesyuarat 83(2) Peraturan Mesyuarat Dewan Rakyat,” katanya.

Isu berkaitan LCS semakin menarik apabila pada Januari lalu, Suruhanjaya Pencegahan Rasuah Malaysia (SPRM) dilaporkan menahan dua ketua pegawai eksekutif (CEO) sebuah syarikat susulan penemuan petunjuk baharu dalam siasatan ke atas kontrak perolehan enam LCS oleh Bousted Naval Shipyard Sdn Bhd (BNS).

Laporan yang disahkan Ketua Pesuruhjaya SPRM Tan Sri Azam Baki itu menyatakan individu yang masing-masing berusia 49 dan 79 tahun adalah CEO syarikat yang terlibat dalam projek tersebut dan ditahan ketika hadir memberi keterangan di Ibu Pejabat SPRM di Putrajaya pada 24 Januari.

Kedua-dua individu terbabit disyaki melakukan penyelewengan dan menerima rasuah menerusi pembayaran yang dibuat kepada tiga syarikat di luar negara.

Salah seorang daripada mereka juga disyaki menerima rasuah daripada subkontraktor yang dilantik bagi mengendalikan projek tersebut, menurut sumber yang mengetahui perkara itu.

Sumber itu berkata siasatan kes tersebut tertumpu kepada kesalahan mengikut Seksyen 16 Akta SPRM 2009 kerana menerima rasuah dan Seksyen 409 Kanun Keseksaan kerana pecah amanah.

Pada 21 November lalu, Presiden Persatuan Veteran Tentera Laut Diraja Malaysia (PVTLDM), Laksamana Pertama (B) Mohamad Imran Abd Hamid, membuat laporan kepada SPRM berhubung projek pembinaan enam kapal LCS yang gagal diserahkan mengikut jadual.

Projek bernilai RM9.128 bilion itu dianugerahkan kepada BNS oleh kerajaan melalui Kementerian Pertahanan dengan RM6 bilion sudah dibayar bagi tujuan pembinaan keenam-enam kapal tersebut secara serentak.

Untuk rekod, enam LCS kelas Frigat akan dilengkapi peralatan dan sistem untuk peperangan empat dimensi antaranya sistem Surface to Air Missile (SAM), Surface to Surface Missile (SSM), Medium Caliber Gun (MCG), Small Caliber Gun (SCG), Towed Array Sonar (TAS), Torpedo dan juga Decoy Launching System (DLS) yang canggih.

Selain itu, LCS yang diperolehi ini mempunyai reka bentuk stealth yang moden dan bakal memenuhi keupayaan pertahanan abad ke-21. Perolehan ini akan turut mengukuhkan TLDM sebagai sebuah angkatan laut yang kredibel di rantau Asia Tenggara dan antarabangsa.


Tugas berat PM baharu Britain

Rishi Sunak yang mencipta sejarah – yang berusia 42 tahun sebagai Perdana Menteri termuda Britain dalam lebih dua abad, serta yang pertama daripada etnik Asia – berdepan tugas berat untuk membawa United Kingrom (UK) menangani cabaran ekonomi.

Antaranya adalah tugas yang beliau anggap sebagai “cabaran ekonomi yang mendalam” dan dalam usaha untuk memenangi Pilihan Raya Umum (PRU) yang mesti diadakan dua tahun daripada sekarang, walaupun pada hakikatnya Parti Konservatif yang memerintahnya mengekori parti Buruh dengan angka dua kali ganda.

Pasaran kewangan, yang bimbang dengan rancangan pemotongan cukai melulu yang membawa kejatuhan pantas kerajaan Liz Truss, membuat andaian meyakinkan setelah Sunak berkuasa.

Tidak seperti Truss yang meletak jawatan setelah hanya 45 hari bertugas kerana kurang pengetahuan tentang institusi kewangan, kebangkitan politik Sunak yang mendadak – hanya tujuh tahun setelah memasuki Parlimen dan menjadi perdana menteri – sebahagian besarnya disebabkan kerjayanya sebagai jurubank pelaburan sebelum menyertai politik, dan tugasnya sebagai Menteri Kewangan Britain selama sekatan pandemik Covid-19.

Pengenalan skim cuti kerja Sunak – ketika itu sebahagian besarnya tidak diketahui di Britain – dalam usaha untuk mencegah pengangguran beramai-ramai semasa pelbagai penutupan berkaitan Covid-19, dan pengenalan skim perintis berikutnya untuk menggalakkan pengguna Britain berbelanja lebih dan mengurangkan kemelesetan yang menjulang, telah meningkatkan reputasinya dalam hal ekonomi dan kewangan.

Bagaimanapun, seperti yang diketahui oleh perdana menteri baharu itu, kredibiliti peribadinya dalam hal kewangan mungkin meyakinkan pasaran kewangan global tetapi tidak dapat menggantikan kerja keras yang mesti dilakukan untuk memperbetul kesulitan ekonomi Britain.

Satu ‘lubang besar’ dalam kewangan awam bernilai dianggarkan £35 bilion mesti ditutup dengan segera, dan ini bermakna beberapa pemotongan perbelanjaan yang sangat ketara.

Inflasi yang berleluasa telah mencetuskan gelombang tuntutan gaji dan mogok, ramai rakyat Britain takut dengan musim sejuk kerana peningkatan tenaga dan kos sara hidup, dan negara sedang menghadapi kemelesetan.

Pada masa yang sama, sistem kesihatan negeri berada pada hadnya, yang ditunjukkan dalam masa menunggu berbulan-bulan dan bilik kecemasan hospital yang terbeban.

Ini bukan persekitaran yang mudah untuk meneruskan kenaikan cukai dan pemotongan perbelanjaan yang tidak popular, yang kini perlu dilakukan oleh Sunak.

Perdana Menteri Britain yang baharu itu juga tidak mempunyai pengalaman dalam mengendalikan hal ehwal dasar luar dan keselamatan, bukannya aset dengan perang ganas yang kini berterusan di Ukraine.

Bagaimanapun, Sunak mempunyai masa untuk meningkatkan lagi populariti bagi memperoleh sepenggal lagi untuk parti Konservatif terus berkuasa di Britain. – Agensi


Mangsa banjir semakin berkurangan di lima negeri

Sebanyak 37,295 orang daripada 10,944 keluarga masih berada di pusat pemindahan sementara (PPS) di lima negeri pagi ini.

Menurut aplikasi Info Bencana Jabatan Kebajikan Masyarakat (JKM), Bernama melaporkan kesemua mereka ditempatkan di 233 PPS di Kelantan, Selangor, Pahang, Negeri Sembilan dan Melaka.

Jumlah mangsa banjir di Kelantan terus mencatatkan penurunan setakat 8 pagi ini, apabila seramai 681 mangsa daripada 218 keluarga berbanding 685 orang daripada 222 keluarga, semalam, membabitkan lima PPS yang dibuka kesemuanya di jajahan Pasir Mas.

Lima PPS itu adalah Sekolah Kebangsaan (SK) Tok Deh, SK Gual Periok, SK Kubang Kual, PPS Putat Tujoh dan Masjid Mukim Padang Licin.

Sementara itu, portal rasmi info banjir Jabatan Pengairan dan Saliran (JPS) melalui https://publicinfobanjir.water.gov.my, melaporkan tiada sungai utama di Kelantan berada pada paras bahaya, hanya dua sungai sahaja berada paras waspada iaitu Sungai Golok dan Sungai Kelantan di Rantau Panjang, Pasir Mas.

Di Selangor, aplikasi InfoBencana JKM memaklumkan jumlah mangsa banjir berkurangan kepada 16,579 di 86 PPS setakat pagi ini berbanding 16,743 di 87 PPS yang dilaporkan malam tadi.

Setakat 4 pagi tadi, polis Selangor memaklumkan tujuh jalan di enam Ibu Pejabat Polis Daerah (IPD) masih dinaiki air dan ditutup untuk laluan kenderaan membabitkan Jambatan FT 31 Dengkil-Banting (IPD Sepang); jambatan menghala ke Lapang Sasar, Subang ditutup ekoran rosak serta Jalan PJU 7, hadapan MRT Mutiara Damansara ditutup kerana berlubang (IPD Petaling Jaya).

Masih lagi ditutup adalah Jalan Kuala Selangor-Bestari Jaya (IPD Kuala Selangor) dan Jalan BRP 7/2 Bukit Rahman Putra (IPD Sungai Buloh), manakala di IPD Kajang jalan yang ditutup ialah Jalan Genting Peras-Kuala Klawang manakala Jalan Kuala Kubu Bharu-Bukit Fraser menghala ke Peretak dibuka untuk kenderaan ringan sahaja (IPD Hulu Selangor).

Di Pahang, aplikasi Info Bencana Jabatan Kebajikan Masyarakat (JKM) melaporkan jumlah mangsa banjir pagi ini ialah seramai 19,839 orang di 137 PPS berbanding 21,726 orang di 148 PPS malam tadi.

Daerah yang masih terjejas banjir ialah Bentong, Temerloh, Bera, Maran, Kuantan dan Pekan.

Laman web publicinfobanjir.water.gov.my pula melaporkan hanya dua sungai di Maran berada di paras bahaya dengan trend penurunan pagi ini, iaitu Sungai Pahang di Lubuk Paku dan Sungai Kundang.

Di Negeri Sembilan, Pengarah Angkatan Pertahanan Awam (APM) negeri, Leftenan Kolonel (PA) Mohd Syukri Madnor, berkata mangsa banjir di negeri itu menurun kepada 152 individu daripada 44 keluarga berbanding malam tadi dengan 203 mangsa daripada 56 keluarga.

Katanya, sebanyak empat PPS yang masih dibuka di Jelebu setakat pagi ini dan keadaan di kesemua PPS dilaporkan dalam keadaan baik dan terkawal.

Jumlah mangsa banjir di Melaka terus menurun kepada 26 mangsa daripada lapan keluarga setakat 8 pagi ini, berbanding 29 mangsa membabitkan sembilan keluarga, malam tadi.

Pengarah APM Melaka, Leftenan Kolonel (PA) Cuthbert John Martin Quadra, berkata hanya pusat PPS dibuka iaitu di Sekolah Kebangsaan Penghulu Benteng di Jasin.

“Kesemua mangsa kini berada di PPS itu manakala di Alor Gajah, semua PPS telah ditutup,” katanya dalam kenyataan.


Gangguan bekalan air 99 kawasan di Selangor

Penduduk Selangor bagi 99 kawasan dalam wilayah Klang, Shah Alam dan Kuala Selangor bakal mengalami gangguan bekalan air tidak berjadual bermula 22 Mei ini.

Air Selangor Sdn Bhd (Air Selangor) memaklumkan ia susulan pelaksanaan kerja kecemasan pembaikan paip pecah di Jalan Bukit Cerakah, Bandar Puncak Alamn dan Kuala Selangor.

Gangguan bekalan air akan bermula jam 9 pagi pada Isnin dan kerja pembaikan dijangka siap jam 3 pagi pada Selasa manakala bekalan air dijangka pulih sepenuhnya jam 9 malam pada hari berikutnya.

“Kerja-kerja pembaikan kecemasan membabitkan paip saluran utama berukuran 2,200 milimeter dan melibatkan kawasan agihan berskala besar.

“Oleh yang demikian, tempoh pembaikan dan pemulihan mengambil masa yang agak lama,” kata kenyataan di laman Facebook Air Selangor, hari ini.

Namun menurut Air Selangor, sekiranya kebocoran menjadi kritikal, kerja kecemasan pembaikan paip pecah akan dimulakan lebih awal dari tarikh dimaklumkan.

“Air Selangor menasihatkan pelanggan terjejas untuk menyimpan bekalan air secukupnya dan menggunakan air secara berhemah sepanjang tempoh gangguan.

“Pengguna juga boleh mendapatkan maklumat lanjut melalui aplikasi Air Selangor atau laman sosial Facebook, Instagram dan Twitter atau hubungi Air Selangor di talian 15300.

“Pertanyaan dan aduan juga boleh diajukan melalui laman sesawang www.airselangor.com dan aplikasi Air Selangor,” katanya.


Banyak pengundi Cina sokong DAP, Mat Maslan jawab sokongan UMNO kepada DAP

Datuk Seri Ahmad Maslan mempertahankan kerjasama antara UMNO dengan DAP dalam kerajaan campuran ketika ini.

Ahli Majlis Tertinggi UMNO itu berkata DAP memenangi banyak kerusi berbanding MCA dan Gerakan, ia bermakna majoriti pengundi kaum Cina menyokong parti tersebut yang sebelum ini sering diserang UMNO dengan pelbagai tuduhan kononnnya sebuah parti perkauman dan Chauvinis.

Ahmad atau dikenali Mat Maslan mengingatkan ahli parti bahawa DAP telah berkali-kali berikrar untuk menyokong kedudukan orang Melayu, Islam dan Raja-Raja Melayu.

“MCA, DAP dan Gerakan, mereka semua parti bangsa Cina. Gerakan tak menang satu kerusi pun dalam PRU-15 (Pilihan Raya Umum Ke-15) untuk Parlimen, MCA menang dua kerusi, DAP dapat 40 kerusi.

“Sejak 2008, DAP menjadi pilihan masyarakat Cina. Berapa lama kita mahu menutup fikiran kita tentang mereka?

“Pada 2012, DAP menandatangani Deklarasi Shah Alam untuk menyokong Islam, Melayu, Raja dan bahasa.

“Mereka melakukan perkara yang sama semasa perayaan 50 tahun mereka dan yang terbaharu apabila mereka menandatangani perjanjian semasa Konvensyen Kerajaan Perpaduan,” katanya menurut laporan Astro Awani.

Mat Maslan berkata demikian semasa menjadi panel sesi ‘Townhall bertajuk Apakah Peranan UMNO Dalam Kerajaan’ semalam.

UMNO dan DAP bekerjasama selepas PRU-15 untuk membentuk Kerajaan Perpaduan.

Gabungan itu kini perlu bersaing sebagai sekutu buat kali pertama dalam pilihan raya di enam negeri iaitu Kedah, Kelantan, Negeri Sembilan, Pulau Pinang, Selangor, dan Terengganu pada 12 Ogos ini.


Kes Adib: 17 lelaki terlibat dalam rusuhan kuil dibebaskan

17 lelaki dibebaskan atas tuduhan merusuh di tapak Kuil Sri Mariamman, USJ 25, Putra Heights, Subang Jaya, lima tahun lalu.

Keputusan membebaskan 17 individu tersebut diputuskan Mahkamah Majistret Petaling Jaya hari ini, untuk rekod rusuhan tersebut juga menyebabkan kematian seorang anggota bomba, Muhammad Adib Mohd Kassim sebelum ini, menurut laporan BH.

Majistret, Muhammad Iskandar Zainol, membuat keputusan itu selepas mendapati pihak pendakwaan gagal membuktikan kes prima facie terhadap pertuduhan berkenaan.

Salah seorang peguam bela kepada 17 individu dibebaskan, Kirthiraj Rajasundram, ketika dihubungi pemberita mengesahkan perkara berkenaan.

Lelaki terbabit ialah Saifullah Abdullah, Riduan Sekh Ruslan, Irwan Noordin, Khairi Abdul Rashid, Rozaihan Zakaria, Qayyum Mohd Faisal, Ashraf Mohd Faizal, Absal Eastrie Abdullah, Jalil Talib, Khairol Anuar Zabidi, Zamri Md Said, Shukri Razali, Nor Azmi Abdul Ghani, Shahril Danniel Sajeel, Hasneezam Shah Samsudin, Akmal Izzat Azi dan Norul Ismawi Islahuddin.

Kirthiraj berkata, mahkamah juga memaklumkan tiada pengecaman positif terhadap lelaki terbabit melalui kandang tertuduh, selain tiada senjata termasuk pisau dikemukakan sebagai bahan eksibit seperti dinyatakan dalam kertas tuduhan.

“Semua senjata itu hanya dikutip dari tempat kejadian oleh saksi dan bukannya rampasan daripada tertuduh.

“Selain itu, mahkamah memutuskan saksi pendakwaan gagal mengenal pasti tertuduh berikutan kejadian awal pagi itu.

“Mahkamah mendapati saksi itu tidak boleh dipercayai kerana tidak konsisten berhubung kenyataan mereka manakala pendakwaan tidak mengemukakan sebarang laporan forensik membabitkan senjata,” katanya.

Semua tertuduh berusia antara 24 hingga 47 tahun didakwa merusuh dan memiliki senjata berbahaya antara jam 2 pagi hingga 5 pagi, 26 November 2018.

Pendakwaan mengikut Seksyen 148 Kanun Keseksaan yang memperuntukkan hukuman penjara maksimum lima tahun atau denda atau kedua-duanya sekali jika sabit kesalahan.

Rusuhan dikatakan berpunca daripada isu penempatan semula kuil itu menyebabkan puluhan kenderaan dibakar dan beberapa orang cedera.

Kira-kira 24 jam selepas rusuhan, lebih banyak kenderaan dibakar sebelum pasukan Bomba tiba di lokasi kejadian yang bertindak atas panggilan kecemasan.

Insiden itu turut mengakibatkan seorang anggota bomba, Adib cedera sebelum meninggal dunia sebulan kemudian ketika menerima rawatan di Institut Jantung Negara (IJN).

Pada 2019, Mahkamah Koroner memutuskan kematian Muhammad Adib berpunca daripada perbuatan jenayah membabitkan dua individu atau lebih yang tidak dikenali.


‘Saya bukan bomoh tepi jalan… saya akan saman RM300 juta’

Ibrahim Mat Zin atau popular dengan gelaran ‘Raja Bomoh’ akan mengambil tindakan undang-undang terhadap beberapa pihak, termasuk Jabatan Agama Islam Perak (JAIPk) kerana menuduhnya melakukan perbuatan syirik.

“Apabila dituduh syirik, saya malu, apabila saya dimalukan, saya akan saman. Saya bukan bomoh tepi jalan atau bomoh kampung, sepatutnya perkara ini kita bincang dahulu,” katanya dalam kenyataan hari ini.

‘Raja Bomoh’ itu juga sedia dipanggil JAIPk berhubung ritual tolak musibah banjir yang dilakukannya di Teluk Intan kelmarin.

Bagaimanapun, setakat ini dia belum dihubungi oleh JAIPk untuk memberi penjelasan mengenai ritual yang dilakukannya itu, lapor Utusan.

“Saya kesal kerana JAIPk terus menjatuhkan hukum bahawa perbuatannya itu bercanggah dengan ajaran Islam. Saya memang tunggu dia (JAIPk) panggil saya. Tapi kenapa dia (JAIPk) jatuh hukum awal-awal mengatakan ini (ritual) syirik, khurafat, bolehkah macam itu?

“Sepatutnya jumpa saya, berbincang dan beritahu perbuatan ini salah, (JAIPk) mencegahnya, jadi saya boleh minta maaf (atas) kesilapan saya, tapi awal-awal lagi sudah kata ini syirik, khurafat,” katanya.

Katanya berikutan tuduhan ritual yang dilakukannya itu syirik, dia mahu membawa perkara itu ke mahkamah dan menuntut RM300 juta.

‘Raja Bomoh’ itu mendakwa telah membuat laporan polis mengenai ritual yang dijalankannya itu dengan menyatakan ritualnya itu tidak mengaitkan atau mengkritik mana-mana pihak.

“Dalam laporan polis yang saya buat, saya menyatakan upacara yang saya lakukan itu tidak mencaci mana-mana pihak,” katanya.

Ibrahim berkata dia melakukan ritual menolak banjir menggunakan petua orang dahulu kala, yang merupakan ikhtiar untuk menjauhkan musibah banjir di sini berikutan beberapa negeri dilanda banjir besar baru-baru ini.

“Memang dahulu pejabat agama arahkan saya tak boleh buat ritual, betullah tu, tapi apabila saya tengok banjir sudah melanda, saya sebagai pengamal perubatan tradisional membuat usaha saya secara tradisional menggunakan petua orang dahulu kala,” katanya.

Semalam, tular klip video dalam media sosial menunjukkan ‘Raja Bomoh’ itu mengadakan upacara menolak banjir di Dataran Pengairan dan Saliran Teluk Intan.

Sehubungan itu, JAIPk membuka kertas siasatan mengikut Seksyen 14 Enakmen Jenayah Syariah Perak 1992 atas kesalahan mencela dan menghina agama Islam.

Video berdurasi selama 25 minit itu tular di laman media sosial yang menunjukkan Ibrahim bersama seorang wanita melakukan ritual tepung tawar menggunakan bahan termasuk beras, kunyit, bunga-bungaan dan daun yang kemudian dihanyutkan ke dalam laut. Berita berkaitan


Penjadualan janji temu suntik vaksin AstraZeneca bagi elak bersesak

Jadual janji temu di Pusat Pemberian Vaksin (PPV) AstraZeneca (AZ) di PWTC terpaksa ditukar bagi mengelak keadaan bersesak dan supaya penjarakan fizikal dapat dijamin, kata Menteri Penyelaras Program Imunisasi COVID-19 Kebangsaan Khairy Jamaluddin.

Sebanyak 2,800 janji temu yang dijadualkan pada 15 dan 16 Mei akan dipinda ke tarikh antara 17 hingga 23 Mei ini, malah peningkatan jangkitan kes kebelakangan ini juga agak membimbangkan, kata Khairy lagi.

“Hampir 19,000 janji temu vaksinasi telah ditetapkan pada dua hari tersebut sejajar dengan kapasiti penuh PPV AZ WTC.

“Bilangan ini akan dikurangkan kepada 8,100 janji temu sehari atau 16,200 untuk dua hari tersebut. Kapasiti penuh di WTC ialah lebih 9,000 sehari,” katanya lapor Bernama.

Khairy juga berkata perubahan tarikh berkenaan akan dimaklumkan kepada penerima vaksin AstraZeneca melalui pesanan ringkas (SMS) dan juga notifikasi aplikasi MySejahtera yang akan dihantar mulai esok (11 Mei).

Bagi memastikan penjarakan fizikal di WTC ditingkatkan, beliau berkata Badan Bertindak Imunisasi COVID-19 (CITF) telah menambah bilangan dewan yang akan digunakan di PPV AZ, WTC.

“Bermula Rabu (12 Mei) ini, Dewan Tun Hussein Onn dan Dewan Tun Ismail tidak akan digunakan lagi. Sebaliknya, tiga dewan yang lebih luas akan dibuka iaitu Dewan Merdeka, Dewan Tun Razak 3 dan Dewan Tun Razak 4.

“Dalam usaha mencapai imuniti kelompok dan untuk vaksinasi rakyat Malaysia secepat mungkin, kami seboleh-bolehnya ingin menggunakan kapasiti setiap PPV secara optimum,” katanya.

Bagi mereka yang diletakkan di bawah senarai menunggu bagi menerima vaksin AstraZeneca, Khairy berkata mereka hanya perlu hadir ke PPV setelah dihubungi oleh petugas dan walk-in sama sekali tidak dibenarkan.

Beliau berkata terdapat kira-kira 60,000 orang yang memilih untuk meletakkan nama mereka di bawah senarai menunggu kerana ketiadaan slot.

“Pada setiap hari, satu senarai menunggu kami akan keluarkan kepada PPV AZ dan mereka yang ada dalam senarai menunggu ini akan diberikan notifikasi di MySejahtera bahawa mereka telah dimasukkan dalam senarai menunggu janji temu pada hari tersebut.

“Jika ada kekosongan, PPV berkenaan akan menelefon mereka yang ada di dalam senarai menunggu tersebut. Oleh itu, sekiranya anda tidak dipanggil oleh PPV, jangan hadir di PPV.

“Petugas di PPV akan membuat panggilan secara beransur-ansur mengikut statistik lebihan vaksin berdasarkan ketidakhadiran penerima berjadual,” katanya.

Khairy berkata penerima vaksin dalam senarai menunggu jika dipanggil, boleh menunjukkan notifikasi MySejahtera kepada anggota keselamatan dalam perjalanan ke PPV di sekatan jalan raya.

Sekiranya mereka yang dalam senarai menunggu tidak dapat hadir walaupun telah mengesahkan kehadiran, pihak PPV akan memberikan vaksin yang telah dibuka kepada bakal penerima yang berada di PPV tersebut bagi mengelakkan pembaziran vaksin kerana ia tidak boleh disimpan semula, katanya.


Lima calon anak muda profesional PN galas misi generasi masa depan

Lima muka baharu anak muda profesional berusia di bawah 33 tahun yang ditawarkan Perikatan Nasional (PN) di lima kawasan Parlimen, dalam Pilihan Raya Umum Ke-15 (PRU-15) pada 19 November ini, berdepan saingan sengit antara dua hingga tujuh calon lain.

Kelima-lima anak muda ini disahkan sebagai calon PRU-15 setelah Suruhanjaya Pilihan Raya (SPR) menerima borang pencalonan masing-masing semalam (Sabtu, 5 November 2022).

Mereka adalah Muhammad Nazrul Hakim Nazir, 27 tahun yang akan bertanding di kerusi P.102 Bangi; Nurul Fadzilah Kamaluddin, 33 tahun (P.118 Setiawangsa); Lim Si Ching, 30 tahun, (P.106 Damansara); Muhammad Harris Idaham Abdul Rashid, 30 tahun (P.053 Balik Pulau); dan Dr Siti Mastura Muhammad, 33 tahun (P.041 Kepala Batas).

Pengerusi PN Tan Sri Muhyiddin Yassin berkata gaya kepemimpinan anak muda yang diketengahkan ini boleh membawa penyelesaian inovatif kepada masalah yang kurang diberi perhatian atau diabaikan sebelum ini.

“Kami mahu mengangkat suara anak muda ke tahap lebih tinggi! Inilah komitmen kami di Perikatan Nasional.

“Alhamdulillah kali ini Perikatan Nasional menonjolkan calon anak muda yang segar dan benar-benar berkualiti agar mampu menjadi jurubicara kepada suara anak muda di luar sana,” katanya hari ini.

PN komited membawa kumpulan anak muda ke Dewan Rakyat supaya mereka dapat membantu melakukan perubahan dasar yang boleh menjadikan negara berfungsi dengan lebih baik untuk golongan muda dan generasi akan datang.

Jika kita memberi perhatian, kita akan melihat bahawa terdapat banyak lagi kebaikan yang berlaku dalam sistem demokrasi kita daripada yang dijangkakan, sekiranya lebih ramai suara anak muda diketengahkan ke peringakt lebih tinggi.

Apabila bercakap mengenai pemimpin muda yang mencari jalan untuk melakukan perubahan dasar yang sangat diperlukan, terdapat begitu banyak titik terang dan bintang yang semakin meningkat dalam kalangan mereka. Dan inilah yang dilakukan PN iaitu mencalonkan anak muda untuk menjadi wakil di kawasan Parlimen masing-masing.

Peluang yang kita ada adalah untuk memastikan bahawa penggubal undang-undang muda ini mendapat sokongan yang mereka perlukan untuk meneruskannya agenda generasi masa depan.

Muhyiddin turut berkongsi latar belakang lima calon anak muda ini:

1. MUHAMMAD NAZRUL HAKIM BIN NAZIR, 27 TAHUN (P.102 BANGI)

Menarik anak muda berusia 27 tahun ini telah menghafal 30 juzuk Al Quran. Seawal usia 25 tahun beliau telah pun mendapat kepercayaan Menteri Hal Ehwal Agama di bawah Kabinet pimpinan saya iaitu YB Senator Datuk Seri Dr Zulkifli Mohamad Al- Bakri sebagai Pegawai Khas beliau.

Pemilihan graduan undang-undang syariah USIM ini yang sangat mesra dengan anak muda sebagai calon semestinya menggambarkan betapa serius kami di Perikatan Nasional mahu mengangkat suara anak muda.

Muhammad Nazrul akan berdepan Jamal Hisham Hashim (Bebas); Hoh Lee Lee (BN); Fauzi Hasim (Bebas); Suthan Mookiah (Bebas); Chee Chee Meng (PRM); Syahredzan Johan (PH); dan Anuar Salleh (GTA).

2. NURUL FADZILAH BINTI KAMALUDDIN, 33 TAHUN (P.118 SETIAWANGSA)

Hebat peguam wanita muda ini. Seorang “Best Student” sejak zaman persekolahan sehingga ke zaman universiti. Bukan sahaja cemerlang dari aspek pendidikan bahkan Ketua Serikandi Muda Bersatu ini juga sangat aktif dalam berpersatuan dan aktiviti kesukanan.

Beliau merupakan pensyarah sambilan di UIA dan juga pengacara TV Al Hijrah bagi slot Bicara Fail Syariah. Selain itu beliau seperti saudara Nazrul tadi telah pun menghafal 30 Juzuk Al Quran. Sememangnya inilah pakej wanita muda yang harus diketengahkan.

Beliau akan berdepan Nik Nazmi Nik Ahmad (Penyandang – PH); Bibi Sunita Sakandar Khan (Pejuang); Izudin Ishak (BN); Lim Yen Tiong (Bebas); dan Mior Rosli Mior Mohd Jaafar (Bebas).

3. LIM SI CHING, 30 TAHUN (P.106 DAMANSARA)

Anak muda lepasan Birmigham City University ini terlibat aktif dalam kerja-kerja kemasyarakatan tanpa mengira bangsa. Aktif menjadi sukarelawan dalam pelbagai bentuk. Kemahirannya dalam pengurusan dan analisis menjadikan beliau aset masa depan yang harus diangkat.

Lim akan berdepan dengan Gobind Singh Deo (PH-DAP); dan Tan Gim Tuan (BN).

4. MUHAMMAD HARRIS IDAHAM BIN ABDUL RASHID, 30 TAHUN (P.053 BALIK PULAU)

Pengalaman anak muda ini sebagai bekas Pegawai Tugas-tugas Khas kepada Menteri Perusahaan, Perladangan dan Komoditi semestinya menjadi aset berharga beliau untuk menabur bakti kepada masyarakat. Diharap graduan Sarjana Muda Undang-Undang dari Aberystwyth ini akan meneruskan semangat beliau sebagai aktivis masyarakat dalam menabur bakti kepada penduduk Balik Pulau selepas dipilih sebagai Ahli Parlimen.

Beliau akan berdepan Datuk Shah Headan Ayoob Shah (BN); Datuk Muhammad Bakhtiar Wan Chik (PH); Datuk Seri Johnny Ch’ng Ewe Gee (Bebas; Datuk Seri Sabaruddin Ahmad (Bebas); dan Fazli Mohammad (Pejuang).

5. DR SITI MASTURA BINTI MUHAMMAD, 33 TAHUN (P.041 KEPALA BATAS)

Seorang pemegang ijazah Doktor Falsafah dalam bidang Pengurusan Pembangunan Islam di USM ini boleh menjadi inspirasi kepada wanita muda. Terlibat aktif dalam hal ehwal agama di Pulau Pinang selain aktif dalam aktiviti kemasyarakatan terutama yang berkaitan dengan wanita muda.

Insya-Allah beliau mampu memperkasa pengurusan Islam di negara ini selaras dengan bidang kepakarannya jika dipilih sebagai Ahli Parlimen. Selain daripada 5 orang ini masih ramai calon anak muda berwibawa yang PN tampilkan.

Beliau akan berdepan Datuk Seri Reezal Merican Naina Merican (Penyandang – BN); dan Danial Abdul Majed (PH+MUDA).

“Apabila melihat wajah anak muda ini hati saya tersentuh. Saya melihat mereka ini bukan dari kaca mata seorang pemimpin sahaja tetapi juga seorang abah yang tersentuh dengan kesungguhan anak-anak yang ingin berbakti kepada masyarakat dan negara.

“Inilah wajah-wajah yang akan meneruskan perjuangan murni demi rakyat di hari muka. Semoga Allah SWT memudahkan urusan kalian,” katanya.

Tetapi mereka memerlukan peneguhan sokongan daripada pengundi untuk memilih Perikatan Nasional supaya suara anak muda dibawa terus ke Dewan Rakyat.


Pemimpin penting diri, mahu kuasa punca UMNO berpecah-belah

Tidak dapat dinafikan UMNO kini berpecah-belah kerana pemimpinnya telah menjadikan parti untuk kepentingan diri dan agenda mereka, kata bekas Timbalan Presiden Tun Musa Hitam.

Musa berkata walaupun ahli politik Malaysia secara amnya telah menjadi lebih mementingkan diri sendiri, sebahagian daripada UMNO asyik memastikan kedudukan mereka sendiri daripada mengutamakan kepentingan rakyat.

“Dalam politik ada jatuh bangunnya, saya tidak rasa UMNO akan kekal selama-lamanya hingga kiamat… itu tidak realistik.

“Perpecahan yang jelas bagi saya, ia berlaku. Terdapat perpecahan induk di kalangan UMNO sendiri, ia adalah proses demokrasi kerana masing-masing cuba untuk menaikkan nama dalam UMNO.

“Masing-masing menggunakan kedudukan mereka, kerana mereka mahu menaikkan diri dengan alasan untuk kepentingan parti. Tetapi bahagian diri sendiri adalah yang menguasainya sekarang,” katanya dipetik portal berita Astro Awani hari ini.

Bekas Timbalan Perdana Menteri itu berkata ahli politik sedemikian hanya mementingkan diri dan kuasa mereka sendiri, sehingga sanggup menyalahgunakan kedudukan mereka.

Menyedari bahawa Pilihan Raya Umum Ke-15 semakin hampir, Musa berkata beliau berharap pemimpin-pemimpin ini akan ingat untuk mengutamakan keperluan pengundi berbanding kemaruk kuasa semata-mata.

Musa juga melahirkan kebimbangan berhubung ketaksuban pengikut selain keegoan pemimpin yang sering beranggapan diri mereka betul sehingga menjadi antara menyebab mengapa parti politik di negara ini semakin banyak.

Perubahan landskap politik negara, kata Musa, jelas ketara selepas sistem demokrasi negara memberi kebebasan pada penubuhan parti politik.

“Mari kita pastikan setiap undian itu adalah rahsia, semua rakyat mempunyai hak untuk ekspresi pandangan mereka melalui kertas undi dalam menentukan siapa layak diberi mandat.

“Pastikan pilihan raya yang bebas, agar undi itu rahsia dan kita boleh melaksanakannya,” katanya.


Pakar ekonomi jangka OPR naik dua kali lagi, mungkin naik bayaran pinjaman

Dua lagi kenaikan kadar faedah dijangkakan pada mesyuarat Jawatankuasa Dasar Monetari (MPC) yang akan berlangsung pada September dan November tahun ini selepas pertumbuhan kukuh keluaran dalam negara kasar (KDNK) untuk suku kedua 2022 diumumkan pada Jumaat.

Pakar ekonomi OCBC Bank Wellian Wiranto melihat kemungkinan terdapatnya kenaikan 25 mata asas (bps) lagi dalam mesyuarat MPC bulan September, sebahagiannya disebabkan oleh tekanan harga yang mula muncul dan nampak lebih ketara, lapor Bernama.

“Walaupun mungkin kini telah ada bisik-bisik menyatakan kenaikan yang lebih tinggi, katalah dalam 50 mata asas, kami masih terus meletakkan kebarangkalian yang lebih rendah untuk itu.

“Hakikat bahawa Bank Negara Malaysia (BNM) agak awal dalam menormalkan kadar – sudah menaikkan kadar sebanyak dua kali tahun ini – ini telah memberikannya ruang untuk terus menggunakan pendekatan sederhana dan beransur-ansur buat masa ini.

“Namun begitu, kami melihat ruang lebih tinggi untuk kenaikan 25 mata asas lagi dalam mesyuarat terakhir tahun ini pada November, yang akan meletakkan kadar dasar semalaman (OPR) pada 2.75 peratus menjelang akhir 2022,” katanya menerusi satu laporan serantau di sini.

Wellian menambah sekiranya inflasi teras meningkat kepada kelajuan melebihi 3.5 peratus tahun ke tahun berbanding 3.0 peratus terkini pada bulan Jun, kemungkinan kenaikan pada MPC bulan November ini adalah lebih nyata.

Gabenor BNM Tan Sri Nor Shamsiah Mohd Yunus semalam berkata ekonomi Malaysia telah menyerap kesan kenaikan OPR dengan baik.

“Adalah sangat jelas bahawa kita tidak lagi berada dalam krisis,” ujar beliau.

“Momentum dari segi pembayaran balik pinjaman, tidak terjejas,” katanya merujuk kepada kenaikan OPR semasa sidang media bersama Jabatan Perangkaan Malaysia untuk mengumumkan prestasi KDNK suku kedua di sini pada Jumaat.

Malaysia telah menaikkan OPR sebanyak dua kali tahun ini iaitu kepada 2.25 peratus daripada serendah 1.75 peratus.

Bagi KDNK, Wellian berkata bank itu “terlalu konservatif” dalam menganggarkan kekuatan asas ekonomi Malaysia kerana KDNK suku kedua ternyata telah mencatatkan pertumbuhan kukuh pada 8.9 peratus tahun ke tahun.

Pakar ekonomi itu berkata lonjakan dalam penggunaan swasta adalah lebih tinggi pada 18.3 peratus berbanding 5.5 peratus pada suku pertama.

Pemulihan dalam pasaran buruh sepanjang tempoh itu juga telah membantu mengukuhkan penggunaan selepas kadar pengangguran terus turun kepada 3.8 peratus pada Jun berbanding paras tertinggi 4.8 peratus tahun lepas.

Secara keseluruhannya, Wellian berkata kekuatan pada suku kedua seharusnya memberi petanda baik untuk kesihatan asas dalam ekonomi tatkala negara melangkah lebih jauh ke separuh kedua tahun ini.

Sementara itu, MIDF Research pula telah menyemak naik unjuran pertumbuhan KDNK 2022 kepada 6.6 peratus daripada 6.0 peratus sebelum ini kerana ia menjangkakan momentum pertumbuhan positif yang berterusan pada separuh kedua tahun ini.

Menurutnya, ini akan dirangsang oleh peningkatan berterusan dalam perbelanjaan pengguna, aktiviti perniagaan yang bertambah baik serta pertumbuhan yang mampan dalam permintaan luar.

Namun begitu, ia masih mengambil sikap berwaspada dengan kemungkinan risiko menurun daripada perkembangan luaran seperti pemulihan China yang lemah, risiko kemelesetan, kelembapan yang lebih meruncing di AS dan ekonomi global, perang Ukraine yang berterusan, peningkatan ketegangan geopolitik dan tekanan inflasi yang tinggi di seluruh dunia akibat kenaikan harga komoditi.

Bergerak ke hadapan, MIDF Research berkata lebihan akaun semasa Malaysia sepatutnya kembali kukuh, didorong oleh hasil eksport yang stabil daripada harga komoditi global yang tinggi serta permintaan serantau yang menggalakkan.

Imbangan akaun semasa Malaysia kekal dalam lebihan dan meningkat kepada RM4.4 bilion pada suku kedua daripada paras terendah sembilan tahun iaitu RM3.0 bilion yang dicatatkan pada suku pertama.


Kaji kesan undang-undang, prasarana sebelum laksana Parlimen hibrid

Persidangan Parlimen secara hibrid bakal membuka suatu perspektif baharu Dewan Rakyat dan Dewan Negara dalam memastikan Parlimen berupaya berperanan seperti sewajarnya, walaupun negara masih berdepan pandemik Covid-19.

Yang di-Pertua Dewan Negara, Tan Sri Rais Yatim berkata, mekanisme itu kini sedang diteliti oleh Jawatankuasa Khas yang mengambil kira pelbagai sudut dan permasalahan, termasuk mengambil kira amalan persidangan hibrid Parlimen negara-negara luar seperti United Kingdom, Australia dan lain-lain.

“Jika cadangan persidangan hibrid ini diterima dan diperkenankan oleh Kabinet dan Yang di-Pertuan Agong, suatu proses persidangan inovatif akan muncul iaitu persidangan secara tradisional ‘bersidang di dalam Dewan’, bagi memastikan syarat minimum kuorum persidangan dipatuhi dan juga ‘bersidang secara maya’,” katanya.

Memetik laporan Utusan Malaysia hari ini beliau bagaimanapun, berkata beberapa aspek penting sedang dalam penelitian Jawatankuasa Khas.

“Ini khususnya dari sudut takrif dan pelaksanaan baru untuk diterima pakai demi memastikan antaranya tiada sebarang pelanggaran perundangan yang melibatkan prosedur operasi standard (SOP) Covid-19 yang berkuat kuasa pada masa ini.

“Ini lantaran konsep dan prosedur ini melibatkan pelbagai implikasi bukan sahaja perundangan termasuk Peraturan Mesyuarat kedua-dua Dewan tetapi juga ketentuan baru berkaitan kelakuan serta tingkah laku Ahli-ahli Parlimen sendiri selain hal-ehwal prasarana dan kelengkapan legislatif,” katanya.

Rais berkata, Jawatankuasa Khas juga secara khusus mengambil kira himpitan pandemik Covid-19 yang melanda negara dan rakyat pada hari ini serta mengambil berat kelangsungan suara rakyat di Parlimen yang berpaksikan Pemerintahan Raja Berperlembagaan.

Selain itu, beliau berkata Jawantankuasa Khas turut mengambil kira implikasi kuat kuasa pemerintahan darurat yang berdepan dengan cabaran kewangan dan beban tugas para pentadbir Parlimen serta perimbangan kemampuan mengemas kini prasarana yang sedia ada membabitkan komunikasi 222 kawasan Dewan Rakyat dan 70 Senator yang bertebaran di seluruh tanah air.

Justeru, katanya, dengan terlaksananya projek legislatif ini ia merupakan suatu usaha yang murni dan amat membina kerana dalam apa jua keadaan, Parlimen sebagai institusi induk pemerintahan demokrasi perlu berfungsi.

“Usaha ini membuktikan kepada rakyat bahawa pihak Legislatif dan Eksekutif amat objektif terhadap keperluan dan tuntutan semasa khasnya bagi mendapatkan pandangan jujur, ikhlas dan membina daripada seluruh Ahli Parlimen dan para Senator mengatasi ancaman Covid-19 di Malaysia yang ketika ini sudah meragut 3,378 nyawa dan keseluruhan kes menjangkau 616,815.

“Dalam menjayakan matlamat murni dan objektif ini kuasa-kuasa Eksekutif dan Legislatif perlu dicantumkan supaya hasilnya menyempurnakan kehendak-kehendak Perlembagaan Persekutuan, Akta Majlis Parlimen (Keistimewaan dan kuasa)1952, Peraturan Mesyuarat kedua-dua Majlis Dewan dan peraturan-peraturan sampingan berkaitan,” katanya.

Jawatankuasa Khas dijadualkan mengadakan mesyuarat susulan esok.

Pelbagai pihak sebelum ini menyuarakan kritikan dan gesaan supaya Parlimen kembali bersidang, bagi menjamin keutuhan demokrasi yang menjadi teras kedaulatan sistem pentadbiran di Malaysia.

Parlimen tidak bersidang susulan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah pada 11 Januari lalu telah memberi perkenan supaya Pengisytiharan Proklamasi Darurat dilaksanakan di seluruh negara hingga 1 Ogos sebagai langkah proaktif untuk membendung wabak Covid-19.

Sehubungan itu, mana-mana mesyuarat Parlimen yang dipanggil sebelum tarikh permulaan kuat kuasa ordinan itu, tetapi belum diadakan adalah dibatalkan.

Kali terakhir Dewan Rakyat bersidang ialah selama 29 hari hingga 17 Disember tahun lalu. Mesyuarat Ketiga Penggal Ketiga Parlimen ke-14 ketika itu meluluskan 10 Rang Undang-Undang (RUU) termasuk RUU Perbekalan 2021.

Jemaah Menteri pada 3 Mac lalu membuat keputusan bahawa tiada keperluan untuk sidang Parlimen diadakan ketika tempoh darurat selepas mengambil kira beberapa faktor merangkumi aspek perundangan dan kesihatan.

Hal itu kerana Perkara 150 (2B) dalam Perlembagaan Persekutuan memberi kuasa kepada Yang di-Pertuan Agong untuk membuat undang-undang di bawah Ordinan Darurat.


Teliti dakwaan ketirisan subsidi diesel RM10b seperti Anwar kata

Naib Presiden UMNO, Datuk Seri Ismail Sabri Yaakob menggesa kerajaan Pakatan Harapan-Barisan Nasional (PH-BN) memeriksa dengan teliti tuduhan ketirisan subsidi diesel berjumlah hampir RM10 bilion yang diumumkan Perdana Menteri, Datuk Seri Anwar Ibrahim.

Menurutnya Kementerian Kewangan (MOF) perlu ‘memeriksa’ dengan betul, dakwaan yang dikatakan berlaku sepanjang 2022 – ketika beliau menjadi Perdana Menteri.

Memetik BH beliau berkata ini kerana jika benar ketirisan berlaku dalam jumlah terbabit, ia bermakna wujudnya penyelewengan besar terhadap subsidi berkenaan.

“Kalau tidak silap saya, subsidi (bahan bakar) minyak RON 95 dan diesel semua sekali, kira-kira RM30 bilion (tahun lalu). Daripada jumlah itu, mungkin RM10 hingga RM12 billion adalah subsidi diesel.

“Kalau RM10 bilion subsidi diesel diselewengkan (seperti diumumkan Perdana Menteri dalam Belanjawan 2023), apa yang tinggal? Elok periksa betul-betul,” katanya hari ini (26 Februari 2023).

Ismail Sabri yang juga Ahli Parlimen Bera, berkata demikian ketika mengulas kenyataan Anwar yang juga Menteri Kewangan, ketika membentangkan Bajet 2023, mendedahkan wujudnya ketirisan subsidi diesel dengan anggaran hampir RM10 bilion sepanjang tahun lalu.

Kenyataan Perdana Menteri dalam bajet itu memberi gambaran seolah-olah sepanjang tempoh pentadbiran Ismail Sabri sebagai Perdana Menteri pada 2022, ketirisan subsidi diesel itu kira-kira RM830 juta sebulan.

Semakan dalam portal rasmi Kementerian Kewangan (MOF) menemui siaran media bertarikh 25 Jun 2022 yang dibuat oleh Menteri Kewangan ketika itu, Tengku Datuk Seri Zafrul Abdul Aziz.

Berdasarkan kenyataan media itu, Zafrul dilaporkan berkata, unjuran perbelanjaan subsidi kepenggunaan bagi 2022 setakat tarikh itu berjumlah RM77.3 bilion, adalah jumlah subsidi tertinggi di dalam sejarah pernah ditanggung oleh mana-mana kerajaan.

Subsidi kepenggunaan itu meliputi petrol, diesel, LPG, minyak masak, tepung dan elektrik bagi mengurangkan kos sara hidup rakyat, dan bil subsidi (tidak termasuk bantuan kebajikan)

Berdasarkan unjuran subsidi untuk tahun 2022 jika harga bersubsidi serta harga pasaran minyak, arang batu dan komoditi lain kekal pada paras semasa (pada Jun 2022), jumlah subsidi bahan bakar merangkumi petrol, diesel dan LPG berdasarkan keperluan tahun 2022 ialah RM37.3

Jumlah subsidi bahan bakar itu adalah paling tinggi berbanding pada 2021 iaitu sebanyak RM13.2 bilion; RM1.6 bilion (2020); RM6.1 bilion (2019) dan RM7.4 bilion (2018).